5 Negara Paling Banyak Kapal Selam Di Dunia

Konsep kapal selam dapat dikesan pada abad kelima semasa pengepungan Syracuse (415 - 413 SM).

Kapal selam yang pertama di dunia dihasilkan untuk Tentera Laut Perancis dan mula berkhidmat pada tahun 1863.

Kapal selam yang diberi nama Plongeur itu dilengkapi dengan enjin salingan dan dikuasakan oleh udara termampat dari 23 buah tangki.

Ia tidak sesuai dan berkesan untuk digunakan sebagai kapal selam tempur kerana sangat perlahan dan memiliki daya tahan yang lemah.

Teknologi hari ini yang sangat canggih membuatkan kapal selam moden mampu melancarkan peluru berpandu nuklear dan biasa terhadap kapal-kapal dan sasaran darat.

Terdapat tiga kategori kapal selam iaitu kapal selam peluru berpandu pelayaran, kapal selam serangan, dan kapal selam peluru berpandu balistik.

Kapal-kapal ini mempunyai dua jenis kuasa iaitu tenaga nuklear atau diesel. iluminasi.com kongsikan 5 negara dengan jumlah kapal selam paling banyak di dunia.

Kedua-dua cawangan Tentera Laut Iran iaitu Tentera Laut Republik Islam Iran dan Tentera Laut Pengawal Revolusi Islam, mengendalikan angkatan laut yang terdiri daripada 34 buah kapal selam.

Namun begitu, Iran masih belum memiliki kapal selam nuklear ketika ini.

Daripada 34 unit tersebut, 27 daripadanya adalah kapal selam mini (SSM) dan 7 lagi adalah kapal selam penyerang diesel-elektrik (SSK).

Pada Januari 2018 Tehran memaklumkan pengawas nuklear PBB iaitu Agensi Tenaga Atom Antarabangsa (IAEA), bahawa ia berhasrat untuk "membina kapal selam berkuasakan nuklear" pada masa akan datang.

Ketika ini, Iran mempunyai industri pembinaan kapal selam tempatan dan telah melancarkan beberapa kapal selam berturut-turut.

Tetapi tahap teknologi yang dipaparkan negara ni jauh di belakang banyak negara lain dan sukar untuk menggambarkan untuk Iran memiliki kapal selam berkuasa nuklear Iran tidak lama lagi.

Di kedudukan keempat adalah antara negara terkuat di dunia iaitu Rusia, dengan 61 unit kapal selam.

Armada kapal selam Rusia terdiri daripada kapal selam penyerang, kapal selam peluru berpandu balistik dan kapal selam peluru berpandu pelayaran.

Daripada jumlah keseluruhan, 39 unit kapal selam dikuasakan oleh nuklear dan 22 lagi dikuasakan oleh diesel.

Rusia sedang dalam proses menggunapakai dan menyepadukan teknologi moden dalam armadanya untuk menentang NATO.

Pada tahun 2017, kerajaan Rusia melancarkan Kelas Yasen, yang merupakan kapal selam berkuasa nuklear yang paling berkuasa dalam Tentera Laut Rusia dan di dunia.

Satu ketika dahulu merupakan pemimpin dari segi jumlah kapal selam, Amerika Syarikat kini berada di kedudukan ketiga dengan 72 unit kapal selam dalam armadanya.

Namun, apa yang memberikan kelebihan kepada armada kapal selam AS adalah kesemuanya dikuasakan oleh nuklear.

Malah, setiap kapal ini boleh bertahan di laut selama lebih daripada 25 tahun dengan penambahan semula rizab makanan dalam satu-satu masa.

Negara ini memiliki kapal selam peluru berpandu pelayaran, kapal selam penyerang dan kapal selam balistik dengan kemampuan melancarkan senjata nuklear di mana sahaja di dunia.

Amerika Syarikat kini mempunyai kapal selam kelas Virginia sebanyak 17 unit, yang dikatakan untuk mengatasi pengaruh Tentera Laut China di Pasifik yang semakin kuat.

Ia merancangan untuk memiliki 66 buah unit kapal selam ini, dengan 11 unit sedang dalam pembangunan.

Setiap satu kapal selam yang dikatakan antara paling kuat di dunia ini dihasilkan pada kadar 1 unit dalam 2 tahun dan menelan kos antara RM11.4 bilion dan RM13 bilion.

Negara dengan kekuatan tentera terbesar di atas muka Bumi ini juga mempunyai jumlah kapal selam yang sangat tinggi.

Ketika ini, sumber melaporkan bahawa Angkatan Laut Kapal Selam Tentera Pembebasan Rakyat China adalah kedua yang terbanyak dengan 76 unit.

Tentera Laut China telah melabur sejumlah besar wang dalam tempoh 40 tahun yang lalu untuk mengembangkan armada kapal selamnya.

Walau bagaimanapun, banyak daripada kapal selam China adalah reka bentuk kuno. Malah kapal selam nuklear China yang lebih baru adalah jauh lebih rendah daripada reka bentuk Rusia atau Barat.

Kebangkitan pengaruh China di Pasifik mengancam penguasaan Amerika Syarikat dan sekutu-sekutunya ketika mana negara dengan penduduk teramai di dunia terus mengembangkan artileri canggih.

Pada 2015 China melancarkan tiga kapal selam berkuasa nuklear yang dikatakan sama ada jenis 094 atau 093.

China juga mempunyai kapal selam kelas Jenis 032 "Qing", sebuah kapal selam elektrik diesel yang ketika ini digunakan untuk ujian peluru berpandu oleh Tentera Laut Pembebasan Rakyat.

Jenis 032 dikatakan sebagai kapal selam konvensional terbesar di dunia, dengan anjakan tenggelam seberat 6,628 tan dan panjang 93 meter.

Dari segi kuantiti, Korea Utara adalah negara yang memiliki kapal selam paling banyak di dunia iaitu sebanyak 86 unit.

Namun, ini tidak menjamin kekuatan angkatan laut mereka kerana kebanyakan daripadanya iaitu sekitar 70 unit adalah kapal selam kerdil dan kapal penyerang diesel kuno iaitu kelas Yono dan kelas Sang-O.

Selain itu, jumlah itu juga merangkumi 20 unit kapal selam kelas Romeo.  Romeo-class submarines,

Walaupun kurang hebat daripada kapal selam yang dimiliki oleh Amerika Syarikat dan Rusia, namun apa yang dimiliki oleh Korea Utara masih tetap berbahaya di mana mereka membuktikannya dengan mengenggelamkam sebuah kapal perang milik Korea Selatan.

(Ujian peluru berpandu balisitk oleh kapal selam milik Korea Utara pada tahun 2016)

Akan tetapi, kapal-kapal selam Korea Utara bukanlah kapal jarak jauh dan kebanyakannya tidak mempunyai apa-apa tujuan selain daripada pengintipan dan pertahanan pantai.

Pada tahun 2014, Korea Utara melancarkan kapal selam peluru berpandu pertamanya. Kapal selam ini hanya membawa satu peluru berpandu dan dilihatkan sebagai platform ujian.

Kapal selam baru ini mempunyai ruang untuk tiga peluru berpandu, menunjukkan ia mempunyai peranan operasi dan sangat meningkatkan peluang peluru berpandunya menembusi sebarang pertahanan.

Pada Ogos 2016, kapal selam kelas Gorae seberat 1,650 tan telah melakukan ujian pelancaran peluru berpandu balistik pertamanya menggunakan peluru berpandu Pukkuksong-1.


Mengapakah Manusia Tidak Lagi Menunggang Zebra / Kuda Belang?

Secara fizikalnya, kuda belang dan kuda domestik yang dipelihara dan dijinakkan tidak banyak bezanya. Hanya corak belang hitam putih pada badan kuda belang membezakan kedua-dua haiwan ini.

Walaupun di Malaysia kita tidak dapat melihat kelibat haiwan ini secara liar, kita tahu akan kewujudannya melalui filem dan dokumentari terutamanya yang berlatarbelakangkan kehidupan di Afrika ataupun melalui filem Madagascar.

Seperti kuda, kuda belang kelihatan comel dan bukanlah kelihatan seperti haiwan yang agresif seperti singa dan harimau. Namun, mengapakah sejak dahulu lagi manusia tidak menunggang kuda belang? Mengapakah haiwan ini tidak pernah dijinakkan?

Kuda domestik yang biasa kita lihat dikatakan berasal dari kawasan Amerika Utara. Kesemua kuda ini, sama seperti mana-mana haiwan sekalipun, adalah haiwan liar. Oleh itu, kuda yang liar ini juga mempunyai kecenderungan untuk menyerang atau melarikan diri daripada manusia sekiranya mereka merasakan diri mereka terancam.

Walau bagaimanapun, kuda secara genetiknya merupakan haiwan yang lebih tenang dan telah secara semulajadinya berevolusi untuk mempunyai naluri untuk tidak takut atau melarikan diri daripada manusia. Hal ini menjadikan haiwan ini lebih mudah didekati dan dijinakkan.

Manusia mula menjinakkan kuda kerana beranggapan haiwan ini sangat sesuai untuk dijadikan sebagai medium pengangkutan atau haiwan tuggangan. Kuda mempunyai fizikal yang kuat dan mampu berlari pantas berbanding haiwan lain seperti lembu dan kerbau.

Kuda belang dipercayai berasal daripada lembah Afrika. Apabila penjajahan manusia akhirnya sampai ke Afrika, kuda merupakan satu-satunya bentuk pengangkutan yang banyak digunakan. Kuda membentuk asas semua rangkaian komunikasi dan pengangkutan.

Walau bagaimanapun, kuda bukanlah berasal dari Afrika. Oleh itu, manusia pada ketika itu mula berfikir, mengapa tidak mereka menjinakkan kuda belang sahaja? Pada ketika itu, manusia beranggapan bahawa kuda belang adalah campuran antara kuda dan juga keldai.

Kehidupan di Afrika sangat sukar buat kuda belang kerana mereka perlu berhadapan dengan haiwan pemangsa yang lebih buas seperti singa, hyena, harimau bintang dan juga manusia (orang asli) sendiri yang memburu mereka sebagai makanan.

Oleh itu, haiwan ini secara semulajadinya telah membina naluri dan refleksi semulajadi untuk bertahan daripada serangan pemangsa. Kecenderungan dan naluri ini terus berkembang apabila haiwan ini terus membiak selama berabad-abad lamanya sehingga menyebabkan beberapa naluri tingkah laku ini menjadi sebahagian daripada fisiologi otak mereka.

Oleh itu, kuda belang secara semulajadinya melihat manusia dengan penuh skeptik dan menganggap manusia adalah musuh mereka, sama seperti haiwan-haiwan lain.

Kuda belang yang cantik dan seolah-olah tidak berbahaya ini sebenarnya telah diketahui mencederakan orang-orang yang cuba mendekati mereka di zoo. Malah, haiwan ini juga sudah banyak kali direkodkan akan menggigit manusia sehingga mati.

Haiwan ini juga mempunyai keupayaan menendang dengan cukup kuat sehingga mampu menyebabkan kecederaan maut kepada orang ramai. Haiwan ini juga tidak mengendahkan panggilan manusia seperti kuda, anjing dan kucing.

Malah, haiwan ini juga boleh memberontak dan menyerang kuda belang lain apabila dikurung seperti di zoo. Kuda belang sememangnya haiwan yang benar-benar liar dan tidak memerlukan bantuan sesuapapun untuk terus hidup. Mengurung haiwan ini di zoo hanya akan menyebabkannya memberontak.

Sepanjang abad ke-19 dan ke-20, ketika penjajahan sedang memuncak, ramai orang cuba menjinakkan haiwan ini namun tetapi pengalaman ngeri dengan haiwan ini mengajar dan memberi isyarat kepada manusia untuk meninggalkan haiwan ini sendirian!

Sejak sekian lamanya, sudah banyak kali manusia cuba menjinakkan haiwan ini. Namun, sifatnya yang sukar diramalkan menjadikan semua usaha itu menemui kegagalan. Kuda belang tidak sesuai dijadikan haiwan domestik untuk dijinakkan memandangkan ianya tidak memenuhi ciri-ciri berikut:

Kuda belang adalah haiwan nomadik (berpindah-randah) dan tidak hidup berkelompok seperti singa, oleh itu haiwan ini secara semulajadinya sukar didekati oleh haiwan lain mahupun manusia. Sifat semulajadinya yang agresif dan mampu mencederakan manusia yang mendekatinya memberikan isyarat bahawa haiwan ini tidak sesuai untuk dijinakkan.


Fahami Kesan Coanda : Antara Sebab Kenapa Kopi Sangat Sukar Dituang

Pernahkah anda alami situasi di mana anda cuba menuang kopi, teh atau apa-apa minuman dari cawan ke dalam bekas yang lain, tetapi minuman tersebut meleleh dan mengotorkan dapur anda.

Bagaimana hal ini boleh berlaku? Mengapa sangat sukar untuk kita menuangkan cecair dari cawan?

Satu prinsip fizik yang dikenali sebagai kesan Coanda adalah dalang kepada dapur anda yang kotor disebabkan oleh tumpahan minuman.

Namun, bukan semua hal yang tidak baik datang daripada kesan ini kerana ia juga merupakan sebab pesawat boleh terbang.

Anda mungkin tidak pernah mendengar nama Henri Coanda, yang mana satu kerugian. Beliau merupakan manusia pertama yang mencipta pesawat berkuasakan jet pada tahun 1910.

Jet di sini membawa maksud pancutan aliran cecair atau gas yang laju dipaksa keluar dari pembukaan kecil.

Ciptaannya ini kurang berjaya tetapi dalam tahun-tahun berikutnya, beliau telah membuat sumbangan besar kepada pengetahuan kita tentang bagaimana sayap pesawat menghasilkan daya angkat.

Pada tahun 1934, Henri memfailkan paten untuk peranti yang berfungsi terhadap apa yang sekarang dikenali sebagai kesan Coanda: Pada permukaan melengkung, aliran bendalir yang bergerak akan menghasilkan tekanan dalaman yang membuatkannya terus bergerak di sepanjang permukaan itu.

Disebabkan udara dianggap sebagai cecair seperti air, sayap pesawat boleh menggunakan kesan ini untuk menjana daya angkat.

Molekul yang bergerak dengan lebih laju mempunyai tekanan yang lebih rendah daripada molekul bergerak perlahan (menurut peraturan yang dipanggil prinsip Bernoulli), jadi pancutan aliran udara pantas (jet) pada dasarnya adalah aliran tekanan rendah yang dikelilingi oleh oleh kawasan tekanan tinggi di semua bahagian.

Jika anda meletakkan satu permukaan di satu bahagian pancutan aliran udara pantas ini, anda akan menghapuskan tekanan tinggi yang menekannya, sekaligus membuatkan tekanan di bahagian satu lagi untuk menolak keseluruhan pancutan aliran deras ke atas permukaan itu.

Dengan ini, aliran cecair atau udara itu akan kekal "terperangkap" pada permukaan tersebut walaupun permukaan tersebut melengkung.

Dalam istilah yang lebih mudah, kesan Coanda adalah kecenderungan cecair, seperti udara atau cecair lain, untuk mematuhi dan mengalir di sepanjang permukaan rata dan melengkung.

Untuk memahami dengan lebih praktikal, kita praktikkan kepada sayap pesawat. Sayap pesawat mempunyai bentuk melengkung di bahagian atas dan rata di bahagian bawah.

Kerana kecenderungan semula jadi udara adalah untuk bergerak dalam garis lurus, molekul udara melengkung di bahagian atas sayap berada dalam konflik.

Molekul udara yang paling dekat dengan sayap kekal "terperangkap" pada sayap, tetapi molekul udara yang paling jauh "melarikan diri" dari tarikan ini dan bergerak lurus.

Sementara itu, bahagian bawah sayap adalah lurus, jadi molekul udara tetap berkumpul bersama ketika meluncur di sepanjang permukaannya.

Hasilnya adalah jumlah molekul udara di bahagian atas dan di bahagian bawah sayap adalah sama banyak, tetapi molekul udara tersebar ke kawasan yang lebih luas di bahagian atas sayap berbanding di bahagian bawah.

Ini membuatkan tekanan di bahagian bawah sayap pesawat menjadi tinggi dan tekanan di bahagian atas sayap pesawat menjadi rendah pada masa yang sama, sekaligus mewujudkan daya angkat yang membolehkan pesawat terbang.

Jadi, apa kena mengena kesan Coanda ini dengan proses menuang kopi?

Molekul cecair di dalam cawan tertakluk kepada tekanan sekeliling dari udara sekitarnya.

Apabila anda menuangkan kopi dari cawan, tekanan sekeliling memaksa bendalir melekat pada permukaan cawan.

Dan tekanan ini menyebabkan molekul-molekul cecair tersebut kekal terperangkap walaupun permukaan cawan melengkung di bahagian bibirnya.

Untuk mengelakkan cecair dari meleleh, graviti mesti mengatasi kedua-dua ketegangan permukaan cecair dan pematuhan cecair ke permukaan cawan, akibat daripada Kesan Coanda.

Namun, 90% daripada kes ini telah membuktikan bahawa gabungan kedua-dua ini mengatasi kekuatan graviti, yang membuatkan air meleleh dari bibir cawan.

Sebagai contoh, sekiranya lengkung pada muncung cawan itu cukup tajam, seperti pada muncung jag, maka bendalir menjadi "tidak terperangkap" dan mengalir dengan bebas.

Itulah sebabnya air yang dituangkan dari jag tidak meleleh seperti mana yang berlaku pada cawan biasa.


Nama Planet Dalam Bahasa Melayu, Inggeris dan Arab - Fahami Perbezaannya

Salah satu persoalan yang unik berkaitan penggunaan bahasa, adalah perbezaan yang wujud dalam penggunaan istilah bagi mewakili badan-badan planet di angkasa.

Ini kerana bagi pengguna bahasa Melayu di Malaysia, tanpa kita sedari - nama-nama planet yang kita gunakan sebenarnya merupakan amalgamasi tiga bahasa serentak, iaitu bahasa Inggeris dan bahasa Arab yang istilanya dipinjam bagi membentuk istilah dalam bahasa Melayu.

Pernahkah anda terfikir mengapa wujudnya perbezaan besar nama-nama planet dalam sistem suria kita ini? Mari kita lihat satu per satu kesemua sembilan badan yang ada.

Kita semua tahu istilah 'matahari' merujuk kepada bintang besar yang menjadi pusat kepada sistem suria kita.

Istilah matahari yang kita guna dalam bahasa Melayu merupakan gabungan dua istilah iaitu 'mata' dan 'hari', mungkin merujuk kepada bentuk matahari seperti bebola mata semasa waktu panas tengahari. Perkataan 'suria' yang turut sama membawa makna serupa, diambil daripada perkataan 'surya' daripada bahasa Sanskrit.

Dalam bahasa Inggeris, matahari digelarkan 'sun' dicedok daripada istilah proto-Jermanik 'sonne,' sementara dalam bahasa Arab pula matahari disebut sebagai 'shams' atau 'al-shams.'

Planet yang paling hampir dengan bumi digelarkan Utarid dalam bahasa Melayu, tetapi sebutannya dalam Bahasa Inggeris pula digelarkan 'Mercury'. Pasti ada yang pernah menulis nama planet Utarid sebagai 'Merkuri' dalam bahasa Melayu, kerana mudah untuk kita keliru dengan istilahnya.

Nama 'Mercury' diambil daripada nama Tuhan orang Rom sementara orang Arab pula, selain menggunakan gelaran al-Utarid, turut sama menggunakan gelaran 'al-Katib' atau 'Sang Penulis.'

Dikenali dengan nama 'Venus' dalam bahasa Inggeris berdasarkan kepada kepercayaan orang Rom terhadap Dewi Cinta, nama Zuhrah dalam bahasa Melayu dipinjam daripada istilah Arab 'Al-Zuhara' - yang membawa makna 'sesuatu yang indah dan bercahaya.'

Kami telah menulis artikel panjang berkenaan asal-usul nama bumi dalam pelbagai jenis bahasa. Secara ringkasnya, nama 'bumi' yang kita guna diambil daripada istilah Sanskrit untuk 'tanah.'

Sementara itu, istilah 'earth' pula datang daripada perkataan Jerman kuno 'eorde,' yang besar kemungkinan turut sama memberikan inspirasi kepada orang Arab bagi menamakan bumi sebagai 'ard.'

Lupakan sebentar sama ada anda percaya atau tidak manusia pernah menjejakkan kaki ke bulan ya! Tahukah anda, apa istilah Arab bagi bulan? Dalam bahasa Arab, bulan digelarkan sebagai 'al-qamar', menjadi nama salah satu surah dalam al-Quran, iaitu surah al-Qamar.

Sama seperti 'al-Shams', istilah 'al-Qamar' tidak mempunyai makna lain selain daripada menjadi istilah terus digunakan untuk merujuk kepada bulan. Sementara itu 'moon' pula merupakan pinjaman istilah dari era Inggeris zaman pertengahan yang ditulis sebagai 'mone.'

Siapa tahu dari mana datangnya istilah 'bulan'? Boleh anda kongsikan dengan kami?

Istilah 'Marikh' merupakan pinjaman istilah Arab secara terus iaitu 'al-Mirrikh' atau al-Merrikh' yang digunakan bagi mewakili planet tersebut.

Sementara itu nama Marikh dalam bahasa Inggeris adalah 'Mars,' sempena nama Dewa orang Rom, Mars - dewa yang mengawal peperangan.

Bahasa Melayu memperkenalkan penggunaan istilah Musytari bagi mewakili planet kelima dalam sistem suria kita, yang juga merupakan planet terbesar di antara kesemua 8 planet yang ada.

Istilah 'Musytari' dipinjam daripada istilah Arab 'al-Musytari' sementara dalam Bahasa Inggeris dinamakan sebagai Jupiter, Raja kepada semua Tuhan dan Dewa orang Rom purba. 'Musytari' dalam Arab membawa makna 'seseorang atau sesuatu yang boleh diyakini atau diharapkan' - diambil daripada kata akar 'musytarin.'

Jangan terkejut pula sekiranya dalam urusan perniagaan, istilah 'musytari' akan kerap digunakan oleh mereka yang bijak berbahasa Arab - kerana istilah 'musytari' juga merujuk kepada makna 'seorang pembeli.'

Planet unik yang sangat mudah dikenali berikutan bentuknya yang mempunyai lingkaran, Zuhal juga dikenali dengan nama 'Saturn' dalam bahasa Inggeris, sempena nama Dewa Saturn yang dipercayai menguasai turun naik urusan pertanian orang Rom purba.

Dalam bahasa Arab, nama planet ini adalah al-Zuhal, diambil daripada perkataan yang membawa maksud 'berada terlalu jauh', berikutan kedudukannya yang sangat jauh dari bumi.

Uranus merupakan nama kepada Dewa orang Greek kuno bernama Ouranus, yang dipercayai mereka tinggal di langit serta membentuknya, malahan menurunkan hujan pada orang ramai.

Jika Ouranus menjaga langit,Neptune pula merupakan dewa orang Rom yang namanya diambil dan digunakan, bagi mewakili planet paling jauh dalam sistem suria kita.


Kisah Harley-Davidson Yang 'Struggle' Dalam Pasaran Motosikal Terbesar Dunia (India)

India adalah pasaran motosikal terbesar di dunia dengan kira-kira 13% daripada India memiliki kenderaan dua roda.

Peratusan ini merangkumi sekitar 175 juta warga India yang memiliki motosikal, skuter atau moped  ((motosikal kecil kurang dari 50cc), lebih daripada 5 kali ganda populasi Malaysia.

Dan sebagai perbandingan, hanya 8% sahaja dari isi rumah di Amerika Syarikat yang memiliki motosikal.

Disebabkan pasaran motosikal di India tersangat luas, ini membuatkan pembuat motosikal Amerika iaitu Harley-Davidson cuba memasarkan produk mereka.

Syarikat yang sedang bergelut dari segi jualan ini percaya bahawa jika produk mereka disebarkan ke pasaran lain akan membantu mereka bertahan akibat penurunan jualan di negara asal dan kebimbangan terhadap masa depannya.

Namun, Harley-Davidson hanya memiliki sebahagian kecil daripada pasaran India dan jualan di negara ini menurun 21.6% pada tahun fiskal 2019 dan jatuh 7% pada tahun 2018.

Jumlah jualan motorsikal di India tidak termasuk skuter dan moped adalah 13.6 juta pada tahun 2019. Daripada jumlah ini, motosikal Harley-Davidson yang terjual hanyalah 2,676 unit atau 0.02% sahaja.

Ini membuatkan orang tertanya-tanya apa yang tak kena dengan Harley-Davidson dalam pasaran motosikal terbesar di dunia ini.

Kenderaan roda dua menjadi sesuatu yang biasa di jalan-jalan di India untuk tempoh yang sangat lama, namun pasaran motosikal benar-benar melonjak pada tahun 1980-an apabila pembuat motosikal Jepun iaitu Honda memasuki negara ini melalui kerjasama dengan syarikat India, Hero.

Dari segi jumlah, pasaran India masih dikuasai oleh jenama Jepun seperti Honda dan Yamaha.

Harley-Davidson memasuki pasaran negara ini kira-kira 10 tahun yang lalu tetapi ia menghadapi kesukaran untuk meningkatkan pengeluaran, mengembangkan pengedarnya dan rangkaian perkhidmatannya serta berhubung dengan pelanggan dalam persekitaran yang sesak.

India hanya menjadi pasaran motosikal terbesar di dunia pada tahun 2017 dan akhirnya melepasi China.

Namun Harley-Davidson menghasilkan motosikal yang mana tidak mampu dibeli oleh rakyat India. Malah, motosikal Harley-Davidson adalah terlalu mahal bagi 95% pembeli motosikal di India.

Ia sama ada memerlukan wang pendahuluan yang tinggi, mahal untuk diselenggarakan dan memerlukan bahan api yang lebih tinggi daripada pesaingnya.

Motosikal Harley-Davidson paling murah di India iaitu model Street 750 dijual dengan harga 578,700 Rupee atau RM33,000. Harga ini adalah 8 kali ganda berbanding harga median bagi motosikal pasaran besar-besaran.

Tetapi, Harley-Davidson adalah jenama yang dikenali ramai dan ramai orang India menganggap motosikalnya adalah sesuatu yang didambakan dan bukan semua pembeli memilih motosikal semata-mata berdasarkan kos atau keperluan praktikal.

Sudah tentu terdapat pengguna yang mahu memiliki Harley-Davidson jika mereka mampu namun kebanyakannya lebih memilih motosikal yang murah oleh pesaing.

Dan salah satu pesaingnya yang sangat popular dan berpangkalan di India ialah Royal Enfield. Juga merupakan penjual motosikal berat terbesar di dunia termasuk di India sendiri.

Walaupun motosikal Royal Enfield yang paling besar adalah lebih kecil daripada motosikal Harley-Davidson yang biasa, namun jenama ini mempunyai peminat yang sangat ramai, dengan kira-kira 3.5 juta motosikalnya di jalanan.

Ia mempunyai kumpulan penunggangnya sendiri yang mana diinspirasikan oleh Harley-Davidson dan Royal Enfield menganjurkan program menunggang motosikal pada hujung minggu.

Motosikal Royal Enfield mungkin tidak mempunyai prestij dan gah yang sama seperti Harley-Davidson tetapi mereka mempunyai sejarah yang terkenal dan telah lama digunakan oleh tentera India.

Produknya juga boleh dimiliki dengan lebih murah, di mana motosikal Royal Enfield bersaiz sederhana iaitu model Classic 350 hanya dijual dengan harga sekitar RM10,600 dan model yang lebih besar seperti Interceptor 650 berharga RM17,500.

Harga-harga yang lebih murah ini menjadi pelonjak kepada jumlah pengeluaran motosikal Royal Enfield.

Jumlah jualan oleh syarikat ini naik sekitar 23% pada tahun fiskal 2018 dan meningkat 23.5% pada tahun 2019, dengan jualan sebanyak 805,300 unit.

Pengeluar motosikal lain seperti BMW menyedari akan hakikat ini dan menghasilkan motosikal yang lebih murah dan mampu dimiliki, khas untuk citarasa tempatan.

Harley-Davidson mula menghasilkan sesetengah model motosikalnya di luar Amerika Syarikat pada tahun kebelakangan ini untuk mengambil kesempatan terhadap kos buruh yang murah, kos penghantaran yang lebih rendah dan hubungan perdagangan tempatan di antara negara-negara.

Selain India, beberapa pasaran motosikal terbesar di dunia terletak di Asia termasuklah China, Indonesia, Vietnam dan Thailand, negara-negara di mana terdapat kilang Harley-Davidson.

Dorongan antarabangsa ini merupakan sebahagian daripada strategi yang lebih besar untuk menghidupkan semula perniagaan Harley-Davidson.

Umum setuju bahawa syarikat ini perlu melakukan sesuatu untuk menjamin masa depannya.

Walaupun pendapatan bersih global Harley-Davidson meningkat sedikit sebanyak 1.86% pada tahun 2018, tetapi ia merosot hampir 25% pada 2017, hampir 8% pada 2016 dan 11% pada tahun 2015.

Di Amerika Syarikat, Harley-Davidson mempunyai jenama yang sangat kuat dan bahagian pasaran yang besar. Dan masalahnya adalah, pasaran tersebut semakin mengecil.

Di negara sendiri, ia membuat beberapa pelaburan dalam produk-produk baru seperti motosikal elektrik. Ia juga meningkatkan usaha untuk menarik para penulis muda dan berkecimpung dalam konsep seperti basikal elektrik.

Dan menerokai pasaran antarabangsa boleh memberikan peluang yang besar kepada Harley Davidson.

Syarikat ini mahu separuh daripada perniagaannya datang dari unit yang dijual di pasaran antarabangsa menjelang tahun 2027, meningkat sedikit dari tahun 2018.

Ini akan membantu ia mengharungi pasaran yang semakin menurun di AS.

Dan memantapkan kehadirannya dalam pasaran motosikal besar Asia boleh membantu melindung risiko dari perselisihan perdagangan antara AS dengan Kesatuan Eropah, yang mana dikatakan boleh mengancam perniagaan Harley-Davidson.

Menjual motosikal yang lebih murah di seluruh dunia boleh meningkatkan penjualan, tetapi ia juga boleh mengurangkan keuntungan yang diperoleh Harley-Davidson untuk setiap unit motosikal.

Ketika ini, jenama ini memperoleh margin keuntungan yang paling dicemburui dalam perniagaan motosikal. Syarikat ini menyatakan bahawa mereka sedang merancang untuk melancarkan 2 model motosikal middleweight terbaru pada tahun 2020.

Mungkin kita akan dapat melihat model-model baru Harley Davidson yang lebih segar bugar dan memiliki harga yang berpatutan sepanjang tahun 2020 ini. Jadi, peluang untuk meningkatkan perniagaannya dan terus hidup adalah sangat besar, dan Harley-Davidson mahu memenangi perlumbaan ini.


Ini Bagaimana Angkasawan Menjana Air Dan Oksigen Dari Tubuh Semaksimum Mungkin

Stesen Angkasa Antarabangsa adalah stesen angkasa di orbit Bumi rendah.

Program ISS adalah projek bersama antara lima agensi angkasa lepas iaitu NASA (Amerika Syarikat), Roscosmos (Rusia), JAXA (Jepun), ESA (Eropah) dan CSA (Kanada). Pemilikan dan penggunaan stesen angkasa diwujudkan oleh perjanjian antara kerajaan.

Pelbagai kajian dan eksperimen yang tidak dapat dilakukan di Bumi dilaksanakan di ISS ini. Para angkasawan biasanya menghabiskan masa beberapa bulan hingga tahun dalam satu-satu misi.

Dan sudah tentu mereka ini memerlukan keperluan asas seperti oksigen, air dan makanan untuk meneruskan hidup bagi merealisasikan impian manusia.

Untuk menghantar 1 kilogram kargo ke angkasa lepas menelan kos hampir RM90,000! Jadi, bagaimana ia dihantar? Adakah mereka menghantar bersama-sama dengan kru?

Sebelum ini, manusia menggunakan cara yang paling ringkas untuk menghantar air ke angkasa lepas, iaitu dengan "membungkus" air ke dalam roket mereka

Air tersebut menyebabkan bekalan-bekalan lain tidak dapat dimuatkan ke dalam roket, dan berat beban ini menyebabkan kos minyak meningkat

Menghantar air tanpa kru-kru juga berisiko tinggi dan juga mahal.

Malah, tiada jaminan 100% bahawa kargo ini akan selamat sampai ke Stesen Angkasa Antarabangsa.

Dan jika kargo ini tidak sampai ke ISS, penghantaran seterusnya perlu menunggu masa yang tersangat lama.

Ini bukanlah satu pilihan kerana ia sangat berbahaya bagi para angkawasan. Persoalannya, bagaimana angkasan menerima bekalan-bekalan ini?

Bekalan pertama yang kita akan bincangkan adalah air. Sumber air untuk digunakan oleh kru ISS datang daripada angkasawan itu sendiri.

Sama ada titisan peluh, kondensasi dari pernafasan atau membuang air kecil, kesemua air ini akan diproses semula melalui sistem penapisan kompleks.

Apabila keluar, air ini menjadi air minuman yang bersih. Pendek kata, angkasawan mengitar semula air dari badan mereka sendiri.

Malah, 85% daripada air kencing mereka boleh ditukar menjadi air bersih.

Air dalam penghantaran kargo yang berasingan masih tetap dihantar ke ISS, tetapi dengan penciptaan Sistem Rawatan Air (WRS) di atas kapal, semuanya menjadi lebih mudah.

Dan dengan bantuan proses yang dikenali sebagai elektrolisis, mereka menemui cara untuk mengekstrak rizab oksigen yang diperlukan dari air itu sendiri.

(Mesin yang digunakan untuk memproses air bersih di Stesen Angkasa Antarabangsa)

Sistem ini berfungsi apabila angkasawan membuang air kecil dan flush tandas. Air tersebut kemudiannya jatuh ke dalam bekas yang berputar dengan sangat pantas dan kemudiannya dipanaskan.

Di bawah tekanan dan suhu tinggi, cecair itu mengewap dan mengumpul kondensasi dalam ruang luaran.

Dari situ, air kondensasi itu memasuki sebuah tangki. Semua kelembapan lain dari ISS termasuklah peluh dan udara yang dihembuskan, masuk ke dalam tangki yang sama.

Dan dari situ, air tersebut memasuki sebuah pemisah di mana cecair dibersihkan daripada bau.

Selepas melalui beberapa tahap penapisan, ia sekali lagi dipanaskan dan dinyahkuman, menghasilkan air yang sedia untuk diminum.

(Tangki yang direka untuk dipasang ke dalam rangkaian bekalan udara sedia di ISS untuk mengisi semula bekalan udara untuk pernafasan kru kapal)

Sebenarnya, oksigen boleh dihasilkan daripada air yang sama tadi di mana O dari H2O ini diekstrak.

Mereka melakukannya dengan arus elektrik dilalukan melalui molekul air untuk memisahkan kedua-duanya.

Proses ini dikenali sebagai elektrolisis. Selepas itu, 2 atom hidrogen dan 1 atom oksigen tulen diperoleh.

Mereka kemudiannya mengumpulkan molekul oksigen yang terpisah dalam silinder khusus, dan angkasawan boleh bernafas dengan lebih selesa.

Ia juga digunakan untuk manfaat maksimum kru ISS, melalui sesuatu yang dikenali sebagai tindak balas Sabatier di mana hidrogen dicampurkan dengan karbon dioksida untuk menghasilkan air.

Jadi, adakah ISS boleh berdikari sepenuhnya dan tidak memerlukan Bumi?

Malangnya tidak. Sistem kompleks ini hanyalah mampu menghasilkan hampir 2 kilogram oksigen sahaja sehari, yang mana hanya cukup untuk 2 orang.

Biasanya kru ISS terdiri daripada 6 orang. Untuk memenuhi keperluan, oksigen dihantar dari Bumi.

Makanan adalah satu-satunya perkara di mana ISS bergantung sepenuhnya kepada bekalan yang dihantar dari Bumi.

Kesemua makanan paket bungkus kering dibawa bersama-sama kru ketika mereka berlepas ke stesen dari Bumi, atau kargo berasingan dihantar.

Menurut NASA, para angkasawan makan buah-buahan, kekacang, ayam, daging lembu, makanan laut, gula-gula, dan juga kek coklat!

Mereka juga menikmati minuman seperti kopi, teh, jus, dan limun.

Tetapi, mengapa mereka tidak boleh mewujudkan ladang kecil di stesen untuk makan buah-buahan dan sayur-sayuran segar ?

Ini bukanlah sesuatu yang mudah kerana bagaimana tumbuhan boleh tumbuh dengan persekitaran yang sangat berbeza di angkasa lepas?

Tiada graviti, malam dan siang yang tidak menentu (ISS melihat 16 matahari terbit dan matahari terbenam setiap hari), udara yang kering dan sejuk.

Malah, walaupun ruang dalam ISS sangat luas, namun mereka tidak mampu menyediakan ruang untuk sebuah taman.

Namun berita baiknya adalah mereka telah berjaya mencari jalan penyelesaian dan para angkawasan telah menanam tumbuhan untuk makanan di ISS.

Pada tahun 2015, anggota-anggota ISS ke-44 makan salad yang ditanam sepenuhnya di atas kapal.

Biji benihnya dihantar dari Bumi dan sebaik sahaja sampai ke stesen ini, ianya dimasukkan ke dalam bekas mengandungi tanah dengan lampu merah, biru dan hijau yang mana setiap satunya menyediakan keadaan tertentu untuk pertumbuhan benih.

Eksperimen ini terbukti berjaya dan para angkasawan memberitahu bahawa salad tersebut mempunyai rasa yang sama seperti di Bumi.

Bagaimana pula dengan sampah yang dihasilkan kerana sama seperti kita di Bumi, angkasawan juga mempunyai sampah.

Mereka tidak boleh sewenang-wenangnya membuang sampah ke luar kapal. Jadi, apabila mereka menerima penghantara, kapal kargo akan berlabuh di stesen.

Angkasawan mendapatkan apa yang mereka perlukan dan mengisi semula kapal ini dengan sampah. Selepas beberapa minggu, kapal ini ditanggalkan dari stesen dan berlepas ke Bumi.

Jadi, hidup dalam ISS di angkasa lepas memerlukan kepakaran dan ketahanan diri yang sangat tinggi. Disebabkan itu, bakal angkasawan perlu menjalani latihan berbulan-bulan bagi mempersiapkan diri mereka berhadapan dengan cabaran-cabaran ini.


7 Keajaiban Dunia Zaman Moden

Sebahagian besar daripada kita sudah sedia maklum akan 7 keajaiban dunia zaman purba. Zaman beredar, maka terdapat keperluan untuk mengemaskini senarai tersebut kepada 7 keajaiban dunia zaman moden.

Oleh itu, pada tahun 2000, sebuah syarikat dari Switzerland telah memulakan initiatif untuk memilih dan menyenaraikan 7 binaan yang layak dianggap sebagai keajaiban dunia zaman moden ini. Pemilihan tempat-tempat ini dilakukan dengan membuat undian di seluruh dunia.

Berikut merupakan 7 bangunan atau ciptaan yang dianggap sebagai keajaiban dunia zaman moden. Bagi yang berkemampuan dari segi kewangan, mungkin lokasi-lokasi ini boleh dimasukkan dalam "wishlist" tempat yang ingin dikunjungi.

Tembok Besar China terletak di kawasan Beijing dan dipercayai telah dibina sejak abad ke 7 lagi. Ianya telah dibina sewaktu zaman pemerintahan Dinasti Ming sebagai tembok pertahanan bagi menangkis daripada serangan musuh. Selain itu, ia turut berfungsi mengawal laluan masuk berdagangan dan penghijrahan keluar masuk manusia.

Pembinaan tembok ini mengambil masa 2 millenia lamanya dan dianggarkan sepanjang 21,196 km. Tembok in dibina daripada batu dan tanah liat. Selain itu, satu perempat daripada tembok ini adalah tembok semulajadi yang terdiri daripada kawasan pergunungan.

Chichén Itzá meruapakan sebuah bandar era tamadun Maya di Mexico yang namanya diambil daripada satu etnik Maya yang dikenali sebagai Itza. Kawasan ini mempunyai banyak kuil dan binaan monumen. Yang paling terkenal sekali adalah satu binaan yang dikenali sebagai "The  Castle".

Ianya adalah sebuah binaan berbentuk piramid dan dinding luarnya seperti tangga. Terdapat 365 anak tangga pada binaan ini, mewakili jumlah hari dalam setahun mengikut kalenda solar. Hal ini menunjukkan kemajuan zaman ini dalam bidang astronomi.

Bandar Petra ini terletak di kawasan yang sekarang ini dikenali sebagai negara Jordan. Tapak arkeologi di Timur Tengah ini dipercayai "hilang" selama 5 abad sebelum ditemui oleh pengkaji sehingga ia digelar "Lost City". Bandar ini ditemui pada 1912 oleh sekumpulan ahli arkeologi.

Ianya dahulu merupakan penempatan bagi orang Nabate, suku kaum orang Arab yang terkenal dengan perdagangan rempah ratus. Perkataan "Petra" bermasksud batu dalam bahasa Greek, bersesuaian dengan kawasan ini kerana keseluruhan kawasan ini diukir pada batu pasir.

Machu Picchu merupakan tapak popular dimana kesan tinggalan zaman Tamadun Incan di Peru dapat dilihat. Disini, anda boleh melihat kesan tinggalan tapak teres, plaza dan kuil. Terletak di kawasan pergunungan Andes, akses ke sini adalah dengan berjalan kaki dan menaiki helikopter sahaja.

Ia dipercayai telah dibina pada 1450 AD dan diperbuat daripada batu gunung dengan dinding batu kering yang digilap. Ia secara tidak sengaja ditemui oleh Hiram Bingham, seorang penjelajah Amerika, apabila petani tempatan memberitahunya tentang kejadian runtuhan. Machu Picchu terletak di kawasan aktiviti seismik yang tinggi.

Terletak di Brazil, patung Christ the Redeemer adalah sebuah monumen sebagai simbol kepercayaan agama Kristian. Ia adalah patung yang amat besar berbentuk Jesus yang dibuat selepas Perang Dunia Pertama.

Patung ini mempunyai ketinggian 38 meter dan merupakan yang tertinggi di dunia. Bahagian ibu jarinya telah hilang akibat dipanah petir. Kawasan ini juga sering menjadi lokasi tumpuan pelancong yang datang Brazil.

Terletak di Rom, Itali, Colosseum adalah amfiteater terbesar di dunia dan diperbuat daripada konkrit dan pasir.  Ia dibina pda zaman dinasti Flavia pada tahun 80 AD dan boleh menampung sehingga 5,000 penonton. Ia menganjurkan acara-acara seperti perlawanan gladiator dan memburu haiwan.

Jangan terkejut perlawanan yang melibatkan air juga boleh diadakan disini memandangkan air boleh dipam ke colosseum untuk menjadikannya seolah-olah satu kolam besar. Hari ini, binaan keajaiban dunia ini adalah tarikan pelancong yang popular dan berfungsi sebagai simbol ikon zaman Imperial Rom.

Dibina oleh Maharaja Mughal, Shah Jahan, ianya sebagai ingatan kepada isterinya yang ketiga, Noor Jahan, Taj Mahal adalah lambang cinta epik antara kedua pasangan ini. Terletak di Agra, India, monumen indah ini diperbuat daripada marmar putih, batu jasper dan kristal.

Pembinaan Taj Mahal disiapkan pada tahun 1632. Pembinaan kuil ini menelan belanja  $827 juta pada nilai hari ini. Pada tahun 1983, Taj Mahal diisytiharkan oleh UNESCO sebagai Tapak Warisan Dunia. Hari ini, ia menarik 7 hingga 8 juta pengunjung tahunan setiap tahun.


Kisah Rompakan Bank Paling Dahsyat Dalam Sejarah China - Bank Pertanian China

Pada 10 Oktober 2006 di Handan, China, ketika hari semaking gelap, pengurus peti besi Bank Pertanian China berada dalam keadaan sangat gementar dan takut. Dia berasa seperti sesuatu yang tidak kena.

Namun, terdapat 2 orang pengawal keselamatan yang sedang meronda di kawasan sekitar, membuatkannya berasa lebih selamat.

Sebagai seeorang pengurus peti besi, dia mahu memastikan dengan sendiri bahawa semuanya dalam keadaan selamat. Dia memeriksa bilik percetakan dan konferens, tiada kelibat sesiapa di sana.

Kemudian, dia masuk ke dalam peti besi dan semuanya dalam keadaan baik-baik sahaja. Wang di dalamnya dalam keadaan baik dan sistem keselamatan bank terpadam.

Malah, semuanya berada dalam keadaan seperti yang dia rancang. Pengurus peti besi itu mula mengira wang dan memasukkan ke dalam beg, lalu meninggalkan peti besi dengan pantas.

Bagi Ren Xiofeng, menjadi orang yang bertanggungjawab ke atas peti besi adalah satu kelebihan, membuatkan rompakan Bank Pertanian China menjadi lebih mudah.

Namun dia perlu pantas kerana masih berada dalam bahawa. Dengan berhati-hati, Ren berjalan ke keretanya bersama beg yang dipenuhi wang tunai.

Tiba-tiba, cahaya terang mengenai wajahnya. 2 orang pengawal keselamatan yang meronda ternampak kelibatnya. Mereka melihat ke arah beg yang dibawa Ren dan bertanyakan sama ada dia berjaya mendapatkan wang tersebut.

Ren sebenarnya sangat bijak kerana mendapatkan bantuan daripada 2 orang pengawal keselamatan, kerana ia membuatkan dia berasa lebih selamat.

Dia memasukkan beg tersebut ke dalam kereta dan tidak cuba untuk melarikan diri, kerana waktu kerjanya masih belum tamat.

Keesokan harinya di rumahnya, Ren berasa sangat lega. Dia kini mempunyai want tunai sebanyak 200,000 Yuan, yang mana tidak begitu banyak dan bersamaan hampir RM120,000.

Walaubagaimanapun, ini bukanlah pengakhiran bagi rancangan liciknya. Pada hari yang sama, Ren membeli tiket loteri dalam jumlah yang sangat banyak di seluruh bandar Handan.

Dia menggunakan wang yang dicuri untuk membeli tiket loteri dengan harapan memenangi hadiah yang cukup besar, yang membolehkannya mengembalikan wang yang hilang dari peti besi bank sebelum sesiapa menyedarinya.

Ideanya adalah wang yang dimenanginya melebihi wang yang dicuri, memberikan keuntungan kepadanya. Namun, ini merupakan satu idea yang bodoh.

Ini kerana tiket loteri direka untuk membuatkan pemain rugi lebih banyak daripada yang dimenangi.

Peluang untuk menang lebih daripada apa yang anda belanjakan adalah tersangat rendah. Jika ia begitu mudah, semua orang akan memenanginya.

Namun, Ren tidak menyedari hal ini. Apa yang membuatkan rompakan ini satu rompakan yang paling dahsyat adalah walaupun kebarangkalian untuk menang sangat tipis, tetapi Ren menang.

Rancangannya berjalan dengan lancar di mana Ren berjaya mengembalikan 200,000 Yuan ke dalam peti besi dan masih mempunyai baki untuknya.

Bagi sesetengah orang, mereka sudah cukup berpuas hati, namun tidak bagi Ren.

5 bulan kemudian pada Mac 2007, berikutan kejayaannya, Ren berasa sudah sampai masanya untuk "pusingan kedua".

Kali ini, cita-citanya adalah lebih besar kerana Bank Pertanian China adalah antara salah satu daripada 4 bank terbesar di China, jadi dia mahukan lebih.

Terlalu besar sehinggakan Ren tidak mampu melakukannya berseorangan. Walaupun dia mempunyai rakan jenayah iaitu 2 pengawal keselamatan bank, namun mereka hanyalah berfungsi sebagai peninjau.

Dia memerlukan kakitangan bank yang boleh membantunya memindahkan wang dan melindungi aktivitinya daripada kakitangan lain, sekurang-kurangnya sehingga dia berjaya mengembalikan wang yang diambil.

Wang tunai 200,000 Yuan sebelumnya hilang tanpa disedari sesiapa, jadi jika kali ini Ren mahu "meminjam" separuh daripada wang yang ada di dalam peti besi tersebut, pasti ada yang dapat mengesannya.

Hanya ada seorang kakitangan sahaja yang bermain di minda Ren dan individu yang dimaksudkan adalah Ma Xiangjing, seorang lagi pengurus peti besi bank tersebut.

Ini kerana Ma adalah satu-satunya orang yang akan menyedari kehilangan wang dalam peti besi, jadi Ren cuba merekrut rakan sekerjanya itu.

Ia merupakan satu risiko yang besar kerana Ma mungkin enggan menyertainya dan membuat laporan. Namun, Ren bernasib baik kerana Ma bersetuju dengan rancangan tersebut.

Maka bermulalah rompakan kedua dan kali ini, ia berlangsung lebih lama.

Sepanjang bulan Mac dan April, Ren dan Ma secara senyap menyelinap keluar wang tunai lebih daripada 2 tan yang bersamaan dengan 33 juta Yuan atau RM17.5 juta pada ketika itu.

Disebabkan terlalu banyak wang yang diambil dari bank, ia membuatkan beberapa kakitangan mula menyedarinya. Ini sangat berbahaya kerana bila-bila masa sahaja perkara ini boleh sampai ke pihak polis.

Namun sebagai pengurus peti besi, Ren dan Ma dapat mencipta alasan sementara yang mana dipercayai oleh kakitangan lain.

Mereka memberitahu bahawa kesilapan seperti itu berlaku dari masa ke masa yang mana bukanlah satu masalah yang serius dan wang tersebut akan kembali seperti biasa.

Dan sudah tentu, mereka memerlukan masa yang lama kerana perlu menggores semua tiket loteri yang dibeli dengan wang sebanyak itu.

Untuk tempoh beberapa minggu, kedua-dua pengurus peti besi ini membeli dan menggores sejumlah tiket yang tidak pernah dilakukan sesiapa sebelum ini.

Dan apa yang mengejutkan Ren dan Ma adalah, kali ini, tiket loteri berfungsi seperti mana yang ia sepatutnya berfungsi iaitu merugikan pemain.

Pihak polis menjadi semakin curiga dan sangsi kerana masalah wang tunai dalam peti besi tersebut berterusan. Wang tunai dalam peti besi tidak kembali seperti yang dikatakan Ren dan Ma.

Disebabkan terdesak, kedua-dua mereka mendapat satu jalan penyelesaian yang sangat bijak, iaitu untuk melakukan rompakan ketiga.

Dan kali ini, rancangan mereka harus berhasil. Untuk rompakan ketiga, mereka mencuri 18 juta yuan bersamaan dengan RM9.4 juta dan membeli lebih banyak tiket loteri.

Tidak seperti sebelumnya, mereka harus membeli dan menggores tiket dengan lebih cepat dan tidak boleh membuang masa berminggu-minggu.

Ren dan Ma menghabiskan kesemua wang yang ada untuk membeli tiket hanya dalam masa sehari dan menggores sehingga jari mereka berdarah.

Jika anda tertanya-tanya bagaimana pembelian tiket loteri yang tersangat banyak ini dilakukan tanpa menimbulkan syak wasangka, ini kerana pada ketika itu walaupun China sedang beralih ke sistem elektronik, namun wang tunai masih menjadi "raja".

Dan di penghujung hari yang sangat memenatkan, Ren dan Ma terpaksa berhadapan dengan realiti yang pahit.

Daripada 51 juta Yuan atau RM26.9 juta yang digunakan untuk membeli tiket, mereka hanya berjaya memperoleh pulangan sebanyak 98,000 Yuan atau RM51,800 sahaja.

Ini bermakna bahawa peratusan kemenangan yang dicatatkan oleh mereka hanyalah 0.19%. Pada ketika ini, Ren dan Ma tahu mereka berhadapan dengan masalah yang tersangat besar.

Pada masa yang sama, bandar Handar dilaporkan mencatakan penjualan tiket loteri yang terbesar dalam sejarah.

Pada 16 April 2007, pengurus cawangan Bank Pertanian China mengetahui tentang kehilangan tersebut dan melaporkan kepada pihak polis.

Pihak polis dengan segera melakukan pencarian ke atas Ren dan Ma bagi apa yang kemudiannya disahkan sebagai rompakan bank terbesar dalam sejarah China.

Walaubagaimanapun, pihak polis berjaya menangkap pasangan yang lain, yang merupakan watak pembantu rompakan tersebut iaitu 2 pengawal keselamatan bank terbabit.

Kedua-dua pengawal tersebut sangat berang dengan Ren dan Ma yang tidak memberikan amaran kepada mereka. Kedua-dua perompak ini hanya memikirkan tentang keselamatan mereka dengan membeli identiti palsu sebelum menghilangkan diri.

Ini mendorong kepada pemburuan besar-besaran di seluruh negara dengan kementerian keselamatan awam China memasukkan nama kedua-dua lelaki itu dalam senarai paling dikehendaki mereka.

Malah, wang ganjaran ditawarkan kepada sesiapa yang dapat menyerahkan mereka kepada pihak berkuasa.

Kedua-dua mereka melarikan diri ke arah yang bertentangan di mana Ren menghala ke wilayah Jiangsu manakala Ma pula ke ibu negara, Beijing.

Wajah mereka dipaparkan dalam semua berita yang mana merupakan satu masalah besar bagi Ma yang berada di bandar besar seperti Beijing.

Dan tak menghairankan bahawa 2 hari kemudian, Ma berjaya diberkas. Dengan ini, hanya tinggal dalang rompakan ini sahaja yang mana sedang menghala ke barat daya China iaitu bandar Liangyungang.

Sebagai individu paling dikehendaki di China, mengembara sejauh 650 kilometer dengan menaiki teksi bukanlah satu idea yang bijak dan Ren menyedari perkara ini lalu dia membeli sebuah kereta Honda hitam yang dipastikannya mempunyai sunroof.

Selepas membeli kereta tersebut dari penjual kereta yang mencurigakan, Ren menyedari bahawa dia perlu mencari satu tempat untuk bersembunyi.

Membeli kereta dan menyewa apartment mewah membuatkan simpanan Ren menjadi berkurangan, seolah-olah dia tidak mempunyai rancangan jangka masa panjang.

Namun sekurang-kurangnya untuk ketika itu, dia harus bersembunyi sehinggalah semuanya menjadi reda. Dan tanpa pengetahuan Ren, semuanya telah berakhir kerana pihak polis tahu di mana lokasinya.

Rupa-rupanya, dengan keadaan wajahnya yang kusut masai dan tidak bercukur selama beberapa hari, serta membayar semua yang dibelinya menggunakan wang tunai merupakan satu tindakan yang mencurigakan.

Malang bagi Ren, dia tidak menyedari tentang perkara ini yang membuatkannya dia berjaya ditangkap.

Malah, bukan hanya seorang sahaja yang melaporkan kelibat Ren kepada pihak polis, tetapi 3 orang.

Mereka adalah pemandu teksi yang dinaiki Ren, penjual kereta Honda dan juga tuan apartment yang disewa Ren.

2 pengawal keselamatan bank tersebut didakwa kerana menyalahgunakan dana awam dan dijatuhkan hukuman sehingga 5 tahun penjara.

(Ren Xiaofeng dan Ma Xiangjing dijatuhkan hukuman mati atas kesalahan merompak Bank Pertanian China)

Manakala Ren dan Ma pula didakwa melakukan penyelewengan dan ketika perbicaraan, pihak pendakwa raya mendesak hukuman yang paling keras ke atas mereka.

Ren yang pada ketika itu sudah bertaubat dan cuba untuk menawarkan nasihat tentang bagaimana bank tersebut boleh dapat mencegah kecurian seperti itu daripada berlaku di masa hadapan.

Namun malang baginya, semuanya telah terlambat. Kedua-dua perompak bank paling besar dalam sejarah China itu dijatuhkan hukuman mati.

Setahun kemudian pada 1 April 2008, Ren Xiaofeng, 34, dan Ma Xiangjing, 37, dihukum mati.


Sejarah Gerakan Tuntutan Pulau Pinang Merdeka 1948-1951

Penulis membaca sebuah artikel ringkas berkenaan temuramah pihak media dengan seorang tokoh gerakan Melayu, Tan Sri Mohd Yussof Latiff pada bulan Disember 2019. Beliau yang bergiat aktif dalam politik negeri melalui Persatuan Melayu Pulau Pinang (PEMENANG) menceritakan tentang beberapa insiden yang berlaku berkenaan negeri itu.

Salah satu insiden yang sangat menarik perhatian penulis - berkenaan usaha bagi memerdekakan Pulau Pinang daripada Persekutuan Tanah Melayu, seterusnya membolehkan sebuah negara baru ditubuhkan, dikatakan berlaku sekitar tahun 1950-an. Betulkah pernah berlaku insiden sedemikian rupa di negara kita? Benar.

Mari kita belajar berkenaan sejarah penting ini tetapi sangat jarang diceritakan - kerana impak buruknya kepada masyarakat kita hasil insiden itu berlangsung, masih lagi mampu dirasai sehingga ke hari ini.

Berikutan kedatangan penjajah yang banyak memberikan kesan kepada negara, harus diakui kewujudan banyak pihak menyimpan rasa tidak puas hati dengan tawaran yang diberikan dalam usaha penubuhan Persekutuan Tanah Melayu.

Walaupun berjaya dibentuk pada 1 Februari 1948, dalam tempoh berbelas tahun selepas penubuhannya - wujud usaha beberapa pihak untuk keluar daripada gabungan tersebut.

Johor dilaporkan cuba berunding bagi mencapai status kekal negara berdaulat dalam tempoh 1955 hingga 1956, Kelantan pada tahun 1955 dan negeri yang paling lama berusaha mengisytiharkan mereka bebas adalah Pulau Pinang. Gerakan kemerdekaan Pulau Pinang agak pesat dijalankan berbanding dengan tuntutan pihak lain, berlaku dalam tempoh yang panjang dari tahun 1948 sehinggalah 1957.

Semuanya berpunca daripada status Pulau Pinang sebagai salah sebuah negeri-negeri selat yang menjadi anak emas British.

Kejayaan menganjurkan rapat umum pada 13 Disember 1958 berjaya mempersiapkan usul tuntutan bagi mendapatkan status negara bebas daripada British, dengan harapan agar kuasa pemerintahan Pulau Pinang diberikan kepada mereka - berdasarkan kepada undang-undang negeri selat yang telah mereka amalkan.

Gerakan ini bukan kecil-kecilan, malahan disokong oleh persatuan-persatuan utama mewakili masyarakat Cina, India, Eurasia serta persatuan-persatuan pekerja dan pihak media pro kemerdekaan Pulau Pinang, seperti akhbar The Straits Echo yang menjadi lidah rasmi negeri tersebut ketika itu.

Gerakan itu menamakan diri mereka 'Gerakan Kemerdekaan Pulau Pinang' mempunyai dua matlamat utama - yang pertama untuk keluar daripada Persekutuan Tanah Melayu dan yang kedua, memperkenalkan semula sistem pentadbiran negeri selat di situ.

Majoriti mereka yang menyokong gerakan ini datang dari dua kumpulan utama - peniaga dan generasi baru yang lahir di Pulau Pinang semasa pemerintahan British, melibatkan kumpulan pendatang Cina dan India..

Berikutan penubuhan Persekutuan Tanah Melayu yang dilihat bakal mengubah sistem sosial masyarakat mereka sepenuhnya, kewujudan rasa bimbang di kalangan ahli gerakan ini dikatakan berpunca daripada satu sebab utama - takut hilang hak kerakyatan dan keistimewaan mereka sebagai warga British.

Berbeza dengan orang Melayu, orang Cina dan India majoritinya ketika itu masih bernaung sebagai rakyat British.

Dalam satu artikel terbitan The Straits Echo, penulis artikel tersebut menyifatkan tuntutan mereka perlu diterima British kerana British perlu mempertahankan status mereka sebagai warga British - menyifatkan pemberian kewarganegaraan Tanah Melayu merupakan satu pertukaran yang merugikan mereka.

Beberapa tokoh kaum Cina yang tinggal di Pulau Pinang menyatakan rasa benci secara terbuka terhadap kehilangan kewarganegaraan British mereka untuk digantikan dengan status penduduk tetap Tanah Melayu - kerana dikatakan mencalarkan maruah mereka.

Apa yang lebih ditakuti gerakan itu, adalah kebangkitan kesedaran politik orang Melayu - kerana tidak dapat mempercayai nasib mereka apabila pentadbiran Tanah Melayu diberikan kepada pemimpin-pemimpin Melayu.

Masalah identiti menjadi isu utama menggerakkan mereka, kerana mereka merasakan seandainya British meletakkan Pulau Pinang sebaris dengan negeri-negeri Melayu yang lain, identiti Cina British yang telah berjaya mereka bentuk sejak hadir ke situ akan diubah menjadi 'model identiti masyarakat Melayu.'

Atas sebab-sebab itulah, Gerakan Kemerdekaan Pulau Pinang berusaha keras mahu memastikan cita-cita mereka bebas daripada pengaruh Persekutuan Tanah Melayu, perlu berjaya. Slogan 'Hidup Melayu' dan 'Tanah Melayu' yang dilaung-laungkan orang Melayu ketika itu - menyebabkan gerakan ini nampak tiada jalan lain bagi mengekalkan masa depan mereka.

Situasi itu diburukkan lagi dengan apa yang berlaku di Singapura. Walaupun kedua-duanya berkongsi status yang sama di bawah British, Singapura merupakan intan payung British sebenar. Yang lebih penting, di Singapura - berikutan kuasa politik orang Melayu yang jauh lebih lemah, tidak ada tekanan ke atas Britain bagi mewujudkan dasar yang mengutamakan orang Melayu seperti yang berlaku di negeri-negeri lain.

Komuniti Singapura dilihat mempunyai kuasa ke atas hala tuju masyarakat mereka, khasnya dalam melibatkan hak ehwal tempatan berbanding Pulau Pinang yang perlu tunduk kepada tekanan dari pentadbiran kerajaan di Kuala Lumpur.

Berikutan tekanan-tekanan yang dirasakan bakal jatuh ke bahu mereka, mesej untuk melakukan tuntutan keluar Persekutuan secara rasmi mula digerakkan - namun hanya selepas satu insiden melibatkan Pengerusi Dewan Perniagaan Eropah Pulau Pinang, D.A. Mackay - yang menghantar surat bertarikh 18 November 1948 mengandungi sokongan tidak rasmi agar Pulau Pinang tidak menyertai Persekutuan Tanah Melayu; barulah komuniti peniaga dan pemimpin Cina mula berani menyuarakan pandangan mereka.

Pandangan itu yang sepatutnya menjadi maklumat sulit bocor di kalangan pemimpin perniagaan Cina sehingga diterbitkan di muka depan akhbar The Straits Echo. Dalam tempoh 2 minggu selepas isi kandungan surat itu disebarkan, komuniti peniaga dan penduduk Cina di Pulau Pinang bertindak menganjurkan rapat umum pertama mereka pada 12 Disember 1948, yang menjadi titik tolak gerakan ini secara rasmi.

Selain daripada mewujudkan sebuah pentadbiran sendiri, pemimpin Cina di Pulau Pinang juga berhasrat mahu terus mengukuhkan kerjasama sedia ada antara semua negeri selat iaitu Pulau Pinang, Melaka dan Singapura - bagi membolehkan mereka keluar daripada dominasi politik orang Melayu.

Beberapa insiden melibatkan gerakan komunis mencipta persepsi buruk di kalangan orang Melayu terhadap orang Cina, memperkuatkan lagi hujah mengapa perlunya mereka keluar - sehinggakan idea agar kewujudan sebuah negara yang dibentuk daripada dua pulau iaitu Singapura dan Pulau Pinang turut sama kedengaran.

Malangnya - cadangan dan hujah yang diberikan oleh gerakan pemisah ini, kurang dipersetujui oleh British. Ini kerana kewujudan komuniti orang Melayu Pulau Pinang dilihat sengaja diabaikan dalam semua cadangan mereka. Berikutan rasa bimbang berlakunya masalah perkauman yang lebih meruncing ketika itu, British menegaskan bahawa sebarang usaha pemisahan perlulah turut sama mengambil kira aspek dan pandangan orang Melayu - kerana bimbang gerakan itu dilihat sebagai gerakan anti Melayu dan berasaskan perkauman.

Buktinya - tidak ada mana-mana satu pun persatuan atau gerakan Melayu di Pulau Pinang menyokong gerakan tersebut, majoritinya ditunjangi komuniti peniaga Cina semata-mata. Walau demikian, laporan juga menyebut bahawa selain daripada orang Melayu, gerakan memisahkan Pulau Pinang ini juga mendapat tentangan tokoh Cina seperti Tan Cheng Lock, komuniti-komuniti bukan Melayu di negeri lain, Kongres India di Pulau Pinang dan juga wakil kerajaan British sendiri - yang merasakan gerakan itu sesuatu yang bakal menimbulkan lebih banyak masalah.

Walaupun British bertegas dengan pendirian mereka, mereka masih memberi ruang bagi Gerakan Kemerdekaan Pulau Pinang bersuara. Selepas rapat umum yang dianjurkan hanya mampu menarik 216 peserta, tanpa seorang Melayu pun terlibat - perbincangan bersama pegawai British diteruskan melibatkan Henry Gurney, Malcolm MacDonald dan wakil gerakan pemisah.

Sebuah jawatankuasa ditubuhkan oleh British bagi menambah baik perkara yang menjadi isu kepada gerakan tersebut, namun tuntutan asal mereka ditolak mentah-mentah. Selepas beberapa minggu perbincangan berlangsung, jawatankuasa bagi membincangkan tuntutan itu mengumumkan bahawa proses rundingan bagi membenarkan Pulau Pinang keluar daripada Persekutuan Tanah Melayu ditutup, pada 21 Januari 1949.

British mengisytiharkan bahawa cadangan untuk mengeluarkan Pulau Pinang, merupakan satu tuntutan yang tidak langsung boleh diterima. Mesyuarat melibatkan tokoh-tokoh gerakan pemisah bersidang, cuba mencari jalan bagi membolehkan tuntutan mereka diteruskan. Beberapa usaha rayuan dikemukakan daripada bulan Februari sehinggalah Julai tahun tersebut - apabila petisyen gerakan pemisah itu selamat dihantar ke tangan wakil British.

British menggunakan helah melakukan penangguhan, memohon agar petisyen itu ditulis semula bagi memperjelaskan beberapa perkara yang kurang jelas. Tidak ada lagi petisyen diberikan selepas gerakan itu juga mula kurang aktif dan tuntutan kemerdekaan tidak lagi kedengaran.

Gerakan pemimpin UMNO yang sebelum itu lantang memperjuangkan kedudukan orang Melayu mula berubah nadanya, khasnya Dato' Onn Jaafar. Dalam ucapan-ucapannya selepas 'matinya' gerakan ini, beliau mula direkodkan memujuk agar orang Melayu menerima perbezaan di antara mereka dan identiti orang Pulau Pinang yang unik, seterusnya menjanjikan kesamarataan, seperti mana yang dituntut gerakan pemisah sebelum itu.

Perubahan tona pemimpin UMNO dikatakan berjaya meredakan kebangkitan dan kemarahan orang Melayu khasnya Melayu Pulau Pinang, yang ketika itu mahu menggabungkan Pulau Pinang dan Seberang Perai kembali di bawah kuasa pemerintahan Sultan Kedah.


5 Insiden Tembak Jatuh Pesawat Awam Melibatkan Angkatan Tentera

Berikutan kos penerbangan yang menjadi bertambah murah, sistem penerbangan udara kini sudah menjadi salah satu mod pengangkutan yang sangat popular, kerana diketahui sangat menjimatkan masa dan tenaga berbanding dengan pengangkutan darat.

Walau bagaimanapun, di atas kekerapan penjadualan penerbangan jugalah - insiden tembakan melibatkan pesawat komersial di udara semakin kerap berlaku, sama ada dilakukan akibat tekanan politik antarabangsa, pelanggaran undang-undang penerbangan atau perang saudara yang tercetus di sesetengah negara.

Negara kita juga menjadi salah satu negara yang pernah menyaksikan sendiri bagaimana pesawat komersial kita ditembak jatuh, menjadi mangsa perang saudara di Ukraine. Kita semua sudah dimaklumkan, hasil siasatan yang dijalankan mendapati pihak pejuang gerakan pemisah Ukraine telah menembak jatuh pesawat MH17 itu pada 17 Julai 2014.

Namun demikian ada juga kes tembakan pesawat berlaku, berpunca daripada arahan rasmi kerajaan sesebuah negara melibatkan angkatan tentera mereka. Berikut adalah lima kes pesawat ditembak atas arahan rasmi negara.

Pada 24 Ogos 1938, sebuah pesawat jenis Douglas DC-2 milik bersama syarikat aviasi China (CNAC) dan syarikat penerbangan Amerika Syarikat Pan American yang bertanggungjawab menguruskan penerbangannya. Insiden tahun 1938 ini merupakan insiden pertama dalam sejarah penerbangan di mana tentera di bawah arahan kerajaan, bertindak menembak jatuh pesawat komersial.

Pesawat itu yang diberikan nama 'Kweilin' berlepas dari Hong Kong pada jam 8.04 pagi sebelum masuk ke ruang udara China sekitar jam 8.30 pagi, dengan destinasinya adalah di wilayah Chungking. Membawa 14 orang penumpang, Kapten Hugh Woods yang memandu mendapati wujud formasi 8 pesawat berhampirannya milik tentera Jepun.

Tidak mengesyaki apa-apa yang aneh, Woods cuba mengubah laluan masuk kembali ke sempadan kawalan British sebelum 5 pesawat Nakajima keluar formasi mengejarnya dengan senapang 'machine-gun' mula menembak Kweilin. Kweilin berjaya didaratkan di sebuah kawasan sawah padi namun serangan pesawat tentera Jepun tidak berhenti-henti, menembak ke arah pesawat hampir sejam lamanya.

Hanya 3 orang terselamat dalam insiden itu, Woods, pembantunya serta seorang penumpang, pegawai kepada kerajaan China bernama Li Chai-Sung. Selebihnya mati ditembak. Motif serangan itu dipercayai adalah cubaan bunuh anak kepada Presiden Sun Yat-Sen, Sun Fo yang dikatakan menaiki penerbangan berkenaan, namun menukar pesawat lain selepas maklumat tentang risiko menaiki Kweilin, disampaikan kepadanya. (CNAC Incident)

7 orang kru penerbangan dan 51 orang penumpang pasti tidak menjangkakan penerbangan mereka ke Tel Aviv dari London, bakal berakhir dengan tragedi. Pada 27 Julai 1955, sebuah pesawat jenis Lockheed Constellation milik syarikat Israel dari lapangan terbang Heathrow terpaksa melakukan pertukaran laluan, dipercayai disebabkan oleh keadaan cuaca yang agak buruk.

Pesawat itu terpaksa masuk ke ruangan udara negara Bulgaria, sebelum diberikan amaran untuk meninggalkan ruang udara negara tersebut. Bagaimanapun, amaran itu tidak diketahui sebabnya tidak diendahkan. Kerajaan Bulgaria menghantar dua jet pejuang MIG-15 yang mengekori rapat pesawat tersebut, memberikan tembakan amaran agar mendarat.

Selepas amaran dan arahan seakan tidak dipedulikan malahan pemandunya dilihat cuba melarikan diri masuk ke Greece, Jeneral Velitchko Georgiev dari tentera Bulgaria mengarahkan pesawat itu ditembak - mengakibatkan pesawat penumpang itu jatuh terhempas di Petrich, Bulgaria mengorbankan kesemua nyawa yang ada di dalamnya. Kerajaan Bulgaria memohon maaf atas insiden itu selepas mendapat tekanan kuasa besar dunia, bersetuju untuk membayar pampasan pada semua waris mangsa.

Tragedi menyayat hati ini melibatkan sebuah pesawat komersial milik syarikat penerbangan Libya, berlaku pada 21 Februari 1973. Penerbangan dengan kod LN114 iatu berlepas dari Tripoli untuk ke destinasi di Benghazi sebelum gagal dikesan, disebabkan oleh gangguan cuaca semasa terbang di bahagian utara ruang udara Mesir.

Kerajaan haram Zionis yang menguasai sebahagian daripada semenanjung Sinai ketika kejadian, mendapati pesawat Boeing 727 itu menceroboh masuk ke ruang udara 'milik mereka'. Hubungan radio yang berlaku melaporkan juruterbang kehilangan hala tuju disebabkan oleh masalah komunikasi. Dua pesawat penggempur Zionis F-4 Phantom, diarahkan untuk mengiringi pesawat itu agar arahan pendaratan yang dikatakan tidak diendahkan, berjaya dilakukan.

Berikutan kegagalan juruterbang menuruti arahan, tembakan dilakukan pesawat Zionis menyebabkan kerosakan berlaku pada peawat sebelum jatuh terhempas, 20 kilometer dalam kawasan Sinai. Zionis menyalahkan juruterbang pesawat kerana terbang di atas kawasan perlindungan milik kerajaan Zionis, mengorbankan 70 orang dan 13 lagi terselamat.

Salah seorang yang terkorban, adalah orang kanan kepada Muammar Ghaddafi, Saleh Massaud Buysir yang pernah menjawat jawatan menteri luar Libya dan individu utama berjaya menyatukan kerjasama di antara kerajaan UAE dan Sudan, yang bertelagah pada zaman tersebut. (NY Times)

Penerbangan Korean Airlines bernombor 007 atau KAL007 menjadi antara kes tembakan pesawat oleh pihak tentera yang mengakibatkan jumlah kematian antara yang paling ramai. Berikutan perjalanannya yang agak panjang -  berlepas daripada lapangan terbang John F. Kennedy di New York dengan destinasinya di Seoul, Korea Selatan - KAL007 perlu melalui Anchorage, Alaska sebagai pusat perhentian sementara.

Membawa 246 penumpang dan 23 kru penerbangan, pesawat Boeing 747 yang ada pada ketika itu masih lagi menggunakan teknologi pembaca magnetik bagi menjadi pemandu arah. Selamat tiba di Anchorage sebelum meneruskan perjalanan, KAL007 mula mengalami masalah pemanduan sebelum tergelincir keluar daripada laluan asal - menerjah ke ruang udara Kesatuan Soviet, sejauh 322 km daripada jalan sebenar.

Dua pesawat pejuang Soviet mengekori KAL007. Berasa bimbang juruterbang kelihatan seperti mahu melarikan diri selepas menaikkan altitud pesawat, arahan tembak jatuh yang dikeluarkan diambil. Peluru berpandu itu kena pada sasaran namun KAL007 terus terbang selama 12 minit sebelum jatuh di perairan laut Jepun - membunuh kesemua 269 nyawa tidak bersalah yang ada dalam pesawat tepat pada 1 September 1983. (Korean Airlines flight shot down by Soviet)

Jika pada bulan Januari tahun 2020, kerajaan Iran dituduh sengaja menembak jatuh sebuah pesawat komersial Ukraine - pada tahun 1988, pesawat penerbangan komersial Iran Air pula dijatuhkan oleh tentera Amerika Syarikat dalam satu insiden yang sangat mengerikan.

Semuanya berlaku pada penghujung perang di antara Iran dan Iraq, menyebabkan tentera Amerika Syarikat yang ketika itu dikatakan bersekutu melindungi kepentingan mereka di Kuwait - meletakkan tentera mereka di beberapa kawasan tertentu, termasuklah sebuah kapal perang USS Vincennes yang mempunyai kebolehan melancarkan peluru berpandu jarak jauh.

Selepas beberapa pertempuran dengan tentera Iran menyebabkan USS Vincennes berada dalam keadaan berjaga-jaga, penerbangan IRA655 melakukan pelepasan setengah jam lebih lewat daripada jadual asalnya. Berikutan insiden pertempuran yang baru berlaku, juruterbang IRA655 gagal dimaklumkan tentang suasana tegang yang wujud sepanjang laluan pesawat tersebut.

Radar tentera Amerika berjaya mengesan sebuah pesawat tidak dikenali disalah anggap sebagai sebuah pesawat pejuang F-14 milik Iran. Bimbang dengan keselamatan kapal dan anak kapal mereka serta mengetahui kemampuan F-14 yang mampu melancarkan peluru berpandu dari jarak jauh, kapten kepada USS Vincennes mengambil keputusan menembak jatuh pesawat tidak dikenali itu.

290 orang kesemuanya; 274 penumpang dengan 16 anak kapal yang berada dalam penerbangan dari Tehran ke Dubai itu maut, 7 minit selepas berlepas akibat bedilan peluru berpandu daripada USS Vincennes.

Sekiranya anda nampak kerajaan Iran memainkan angka '290' dalam kempen perang mereka dengan Amerika Syarikat - kini anda tahu, angka itu merujuk kepada insiden ini sebenarnya.


Siapa Yang Menguruskan Air Zamzam Sejak Dulu Hingga Kini?

Baru-baru ini, isu Air Zamzam menjadi heboh apabila kerajaan Malaysia mengharamkan penjualannya di negara ini. Sebenarnya, pengharaman ini bukanlah sesuatu yang baharu.

Isu penjualan Air Zamzam kembali menjadi perbahasan awam selepas Bahagian Keselamatan dan Kualiti Makanan Kementerian Kesihatan Malaysia (KKM) mengeluarkan amaran mengenai perkara itu.

Malah, kerajaan Arab Saudi juga telah mengeluarkan arahan bagi mengharamkan sebarang bentuk pengeskportan Air Zamzam secara komersial ke luar negara.

Kerajaan Arab Saudi hanya membenarkan pengedaran Air Zamzam secara percuma kepada jemaah haji dan umrah untuk kegunaan sendiri dan hanya dibenarkan membawa keluar air itu dari Arab Saudi dalam kuantiti yang terhad sahaja.

Seperti yang diketahui umat Islam secara umumnya, telaga Zamzam ditemui oleh Siti Hajar iaitu isteri kedua kepada Nabi Ibrahim A.S. Siti Hajar dan anak kecilnya (Nabi Ismail A.S) ketika itu amat kehausan di Mekah (pada waktu itu hanyalah kawasan gurun yang kering-kontang).

Siti Hajar telah berlari-lari anak sebanyak tujuh kali antara bukit Safa dan Marwa untuk mencari bekalan air buat anaknya itu. Lalu, Allah SWT menghantar malaikat Jibrail untuk mengeluarkan air suci dari tengah-tengah padang pasir itu.

Lokasi telaga Zamzam itu adalah tempat di mana Nabi Ismail A.S menghentak-hentakkan kakinya ketika menangis. Apabila terlihat air mulai keluar, Siti Hajar mengepung kawasan mata air itu dengan batu-batu dan memanggilnya "zamzam" yang bermaksud "kepungan air".

Sejak itu, air dari telaga Zamzam itu tidak pernah kering dan menjadi minuman utama penduduk dan para pelawat di Mekah. Namun, tahukah anda siapa yang bertanggungjawab untuk mengedarkan Air Zamzam semasa musim Haji dan Umrah di Mekah?

Jemaah Haji dan Umrah yang melawat Arab Saudi biasanya disambut di tempat suci itu oleh para pemuda Mekah yang mengedarkan Air Zamzam secara percuma kepada mereka.

Mengedarkan Air Zamzam sebenarnya merupakan satu tradisi yang telah berlanjutan selema lebih daripada 14 abad. Ia bermula sejak dari zaman sebelum kedatangan Islam lagi.

Pada waktu dahulu, tugas mengedarkan Air Zamzam hanya dilakukan oleh keluarga datuk kepada Nabi Muhammad S.A.W iaitu Abdul Muttalib.

Berikutan penaklukan Mekah, Nabi Muhammad S.A.W telah menugaskan bapa saudaranya, Abbas bin Abdul Muttalib, untuk mengambil alih dalam hal mengedarkan Air Zamzam. Tugas itu kemudiannya diberikan kepada keluarga Al-Zubayr.

Memandangkan semakin ramai jemaah Haji dan Umrah yang mengunjungi Mekah, keluarga-keluarga lain juga dibenarkan menjalankan tugas untuk mengedarkan Air Zamzam.

Namun, mengedarkan Air Zamzam bukanlah satu tugas yang mudah terutamanya ketika musim Haji di mana terdapat lebih daripada dua juta orang pengunjung yang menziarahi kota suci itu.

Kini, pengedaran Air Zamzam dilakukan oleh institusi yang ditubuhkan bagi memudahkan operasi menyediakan air itu kepada para jemaah di hotel-hotel mereka setiap hari.

Menurut pengurusi Pejabat Zamazemah United, Abdul Hadi Abdul Jalil Zamzami, keluarga Zamazima adalah keluarga yang bertanggungjawab untuk mengedarkan Air Zamzam sebelum adanya peti sejuk dan tong minuman yang disediakan seperti di Masjidil Haram dan Masjid Nabawi.

Hari ini, institusi itu mengedarkan sekitar 3 juta botol bersamaan dengan 14 juta litar air kepada para jemaah semasa mereka melakukan ibadah Haji di Mekah.

Menurut Abdul Hadi, setiap keluarga Zamazima mempunyai tempat sendiri di mana mereka meletakkan tembikar dan bekas tembaga berisi Air Zamzam untuk diedarkan kepada para jemaah. Dianggarkan lebih daripada 120 keluarga Zamazima yang meneruskan legasi ini.

Dia juga menerangkan bahawa keluarga Zamazima adalah keluarga pertama yang memindahkan Air Zamzam ke dalam bekas simpanan air dan membotolkannya dengan mencampurkan air itu dengan aroma mastik (tumbuhan yang terdapat di Mediterranean).

Kemudian, keluarga Zamazima akan mengenakan pakaian tradisional mereka dan mengedarkan Air Zamzam kepada jemaah Haji dan Umrah di dalam periuk tembaga.

Pejabat Zamazemah United juga menggunakan sejumlah kenderaan untuk menghantar Air Zamzam ke hotel para jemaah haji melalui 10 cawangan mereka. Dua daripada cawangan itu dikhususkan untuk mengedarkan Air Zamzam ketika menyambut jemaah di pintu masuk Jeddah dan Madinah.

Tradisi ini telah berlanjutan selama bertahun-tahun lamanya sehinggalah pada tahun 1982. Menurut Abdul Hadi, kerajaan di raja Arab Saudi telah mengeluarkan arahan bahawa mengedaran Air Zamzam kepada jemaah Haji dan Umrah di Masjidil Haram dan Masjid Nabawi telah ditugaskan kepada raja yang memerintah.

Namun, kerajaan Arab Saudi tetap menyediakan bantuan kewangan dan teknikal bagi membolehkan Pejabat Zamazemah United mengedarkan Air Zamzam kepada setiap jemaah di tempat-tempat lain.


Bagaimana Korea Utara Menjana Pendapatan Negara Mereka?

Jika anda diminta untuk menamakan negara yang paling terasing di dunia, pastinya nama Korea Utara akan menjadi pilihan. Ada sebab yang kuat mengapa nama julukan "Hermit Kingdom" diberikan kepada negara ini.

Maklumat berkenaan dengan negara ini sangat sukar untuk diperolehi dan ekonominya yang dikenakan sekatan dikatakan beroperasi pada beberapa tahap yang berbeza. termasuklah pasaran gelap.

Malah, kerajaan Korea Utara sangat berahsia tentang ekonomi mereka sehinggakan tidak mengeluarkan sebarang statistik perdagangan rasmi.

Namun, terdapat pihak yang mempunyai kepakaran dalam bidang ini dan mengkaji ekonomi Korea Utara serta bagaimana Pyongyang menjana pendapatannya.

Boleh dikatakan bahawa ekonomi Korea Utara dalam keadaan tidak baik. Ekonomi negara ini adalah antara yang "paling berpusat dan kurang terbuka" di dunia dan berhadapan dengan masalah ekonomi kronik.

Menurut CIA World Factbook, yang mengumpulkan maklumat untuk agensi kerajaan A.S, saham modal perindustrian Korea Utara hampir tidak dapat diperbaiki akibat daripada pelaburan yang kurang, kekurangan alat ganti dan penyelenggaraan yang buruk.

Manakala perbelanjaan ketenteraan besar-besaran mengambil sumber yang diperlukan untuk pelaburan dan kegunaan orang awam.

Data dari kajian Pertubuhan Kerjasama Ekonomi dan Pembangunan (OECD) pada tahun 1999 OECD digunakan untuk menganggarkan Keluaran Dalam Negara Kasar Korea Utara (KDNK) adalah sekitar $ 1,800 (RM7,312) per kapita dengan pertumbuhan pada kadar 0.8% sahaja.

Walaubagaimanapun Pertubuhan Bangsa-Bangsa bersatu menggangarkan KDNK per kapita pada tahap $506 (RM2,055) dan pertumbuhan pada kadar -0.1%.

Sebagai perbandingan, CIA World Factbook menganggarkan KDNK per kapita oleh Korea Selatan adalah $31,700 (RM128,800) dengan kadar pertumbuhan 3.6%.

Dengan ini, KDNK per kapita Korea Selatan adalah sekitar 62 kali ganda KDNK per kapita Korea Utara.

Industri Korea Utara ditakrifkan sebagai produk ketenteraan, penghasilan mesin, tenaga elektrik, bahan kimia, perlombongan, metalurgi, tekstil, pemprosesan makanan dan pelancongan.

Eksport utamanya ialah mineral, produk metalurgi, pembuatan termasuk senjata, tekstil dan produk pertanian, produk perikanan serta import utamanya dalah minyak, arang batu, mesin dan peralatan, tekstil dan bijirin.

Industri dianggarkan menyumbang kepada hampir separuh daripada KDNK negara ini, diikuti oleh perkhidmatan dan pertanian.

Kementerian Penyatuan Korea Selatan meletakkan jumlah perdagangan antara kedua-dua negara pada 2011 pada kira-kira RM6.9 bilion.

Daripada jumlah itu, kira-kira RM3.7 bilion dibawa masuk dan jumlah yang keluar adalah sekitar RM3.25 bilion.

Bantuan kemanusiaan kerajaan dan swasta ke Korea Utara berjumlah kira-kira RM70.7 juta, kata kementerian itu.

Jang Jin-sung adalah ketua editor laman web New Focus International, yang menghasilkan berita berdasarkan rangkaian pelarian Korea Utara dan sumber dalam Korea Utara.

Pada tahun 2004, Jin-sung melarikan diri dari Korea Utara, di mana beliau menyatakan bahawa pernah berada dalam Jawatankuasa Penyiaran Pusat DPRK dan Penyair Negara.

Jin-sung memberitahu bahawa pelaburan Korea Selatan menjana sebahagian besar pendapatan mata wang asing Korea Utara dengan satu lagi pendapatan yang lumayan datang dari perdagangan dengan China.

Semua perniagaan melibatkan Korea Utara dengan China perlu memberikan sebahagian keuntungan mereka, biasanya lebih daripada 50%, kepada organisasi kewangan kerajaan yang dikenali sebagai "Pejabat 38" sebagai "tawaran kesetiaan".

CIA World Factbook berkata China menyumbang 67.2% daripada eksport Korea Utara dan 61.6% import.

Korea Selatan menyumbang 19.4% daripada eksport dan 20% import, manakala India menerima anggaran 3.6% daripada eksport dan Eropah Kesatuan menyediakan kira-kira 4% daripada import.

Profesor Jim Hoare adalah seorang pengajar senior di University of London School of Oriental dan African Studies (SOAS). Beliau menubuhkan kedutaan pertama Britain di Korea Utara pada tahun 2001.

Jim Hoare berkata bahawa untuk satu tempoh awal pada dekad yang lalu, Korea Selatan telah menjadi rakan dagangan utama yang terkenal di Pyongyang.

Walau bagaimanapun, ia telah merosot sejak presiden Lee Myung-bak menamatkan dasar penglibatan Seoul sebelumnya, membuatkan China menjadi rakan dagangan utama Pyongyang.

Barangan dari China dijual secara meluas di Korea Utara. Mereka membekalkan negara komunis ini dengan minyak dan barangan makanan, serta semuanya dari bas hinggalah ke tempat duduk tandas.

Dipercayai bahawa Beijing berasa lebih selamat kerana memiliki Korea Utara di sempadannya daripada sekutu A.S. iaitu Korea Selatan.

Walau bagaimanapun, China menentang Korea Utara apabila negara ini mengundi untuk memihak kepada resolusi U.N yang mengutuk ujian nuklear Pyonyang pada tahun 2013.

Jin-sung berkata beliau percaya bahawa China menyokong sekatan sebagai tindak balas terhadap percubaan oleh tentera Korea Utara untuk memulihkan kekuasaan yang telah hilang di bawah pemerintahan kabinet oleh bapa dan ibu saudara Kim Jong Un, iaitu Jang Song-taek dan Kim Kyong-hui.

Tentera di bawah Kim Jong Il telah membuatkan China sakit kepala dan China lebih suka jika kabinet memegang kuasa kerajaan.

UNICEF menganggarkan bahawa kira-kira 25% penduduk Korea Utara atau 6juta orang tidak cukup makan dan hampir sejuta daripada mereka adalah kanak-kanak di bawah umur 5  tahun.

UNICEF juga berkata bahawa makanan dicatu di Korea Utara dan negara itu "terdedah kepada krisis makanan kerana pengasingan politik dan ekonomi, dan perubahan iklim."

Program Makanan Dunia mengatakan Korea Utara terus "berhadapan dengan kekurangan makanan yang kerap dan sangat signifikan", dengan 1 dalam setiap 3 kanak-kanak kekurangan zat makanan kronik atau terlalu pendek untuk usia mereka.

Amerika Syarikat menggantung penghantaran bantuan makanan ke Korea Utara pada tahun 2009 selepas Korea Utara mula menolak penghantaran di tengah-tengah ketegangan program nuklear Pyongyang dan bimbang bahawa bekalan tidak sampai kepada yang lebih memerlukan.

Pada Mac 2012, Pyongyang bersetuju untuk menghentikan beberapa program nuklear dan peluru berpandu mereka, serta menerima pengembalian pemeriksa nuklear sebagai pertukaran untuk 240,000 tan metrik bantuan makanan dari A.S..

Walau bagaimanapun, pada bulan yang sama, pengumuman oleh Korea Utara mengenai satu lagi ujian roket telah mengakhiri perjanjian itu.

Jim Hoare berkata bahawa taraf hidup di Pyongyang sangat berbeza dari bahagian lain di negara ini.

Pyongyang adalah golongan elit, ramai orang mempunyai wang di mana restoran-restoran dikunjungi oleh orang Korea, pegawai kearajaan dan lain-lain.

Di tempat lain, pegawai kanan akan mendapat akses kepada dana. Selain daripada golongan elit, kebanyakan daripada rakyat Korea Utara hidup kais pagi makan pagi.

Pemakanan rakyat Korea Utara sangat jauh berbanding dengan di Korea Selatan. Kebanyakan orang meneruskan kehidupan dengan bijirin dan sayur-sayuran, dengan daging dan ikan sangat jarang dimakan.

Ekonomi rasmi didasarkan pada industri berat di pantai timur Korea Utara dan pada pertengahan 1970-an, Korea Utara adalah salah satu daripada 2 negara perindustrian utama di Asia bersama dengan Jepun.

Walaupun bukan ahli rasmi, Korea Utara juga mendapat manfaat dari Majlis Bantuan Ekonomi Bersama diketuai oleh Soviet.

Walau bagaimanapun, kejatuhan Kesatuan Soviet dan satu siri bencana alam menyaksikan sektor perindustrian merosot dengan teruk pada tahun 1980-an dan semakin memburuk pada tahun 1990-an, menjadikan ekonomi Korea Utara tersangat lemah.

Negara ini juga mempunyai kekurangan minyak kerana ia mendapatkan minyaknya dari Kesatuan Soviet dan kini tidak lagi.

Pertanian semakin merudum sejak tahun 1980-an, dengan ketergantungan pada baja. Tanah di negara itu haus, dan ia juga berlaku kepada rakyat dan juga peralatan mereka.

Tetapi sukar untuk mendapatkan maklumat yang boleh dipercayai mengenai ekonomi Korea Utara dengan Pyongyang dikatakan tidak menerbitkan apa-apa perangkaan mengenai ekonomi sejak awal 1960-an.

Negara itu juga mempunyai kekurangan bekalan elektrik, yang merupakan salah satu alasan Pyongyang mengapa mereka mengembangkan kuasa nuklear.

Sejak ujian nuklear pertama oleh Pyongyang pada tahun 2006, Majlis Keselamatan PBB juga telah mensasarkan Korea Utara dengan sekatan terhadap program peluru berpandu nuklear dan balistik.

PBB telah membekukan aset ekonomi yang dikawal oleh entiti-entiti yang terlibat dalam atau menyediakan sokongan untuk program berkaitan peluru berpandu nuklir dan balistik Korea Utara.

Sekatan baru yang diperkenalkan menghalang penjualan barangan mewah seperti kapal layar dan perhiasan mewah tertentu kepada Korea Utara.

Menurut CIA World Factbook, rakyat Korea Utara termasuklah pegawai kerajaan telah terlibat dalam penyeludupan dadah selama bertahun-tahun.

Ia berkata sejak kebelakangan ini, Korea Utara telah dikaitkan dengan penghantaran heroin dan methamphetamine dalam jumlah yang sangat besar.

Eksport haram lain Korea Utara bertujuan untuk warga asing dikatakan telah memakan diri mereka sendiri. Wang kertas palsu dengan kualiti yang sangat teruk untuk penggunaan asing tetapi telah berakhir di pasaran Korea Utara.

Masalah ini sangat meluas sehinggakan Pyongyang tidak menerima wang kertas $100 untuk "tawaran kesetiaan" dan mendesak agar dibayar dalam wang kertas $50.

Begitu juga, dadah rekreasi yang bertujuan untuk pasaran jenayah antarabangsa sebaliknya masalah besar di tahap domestik, dengan ramai warga Korea Utara yang kini mengalami ketagihan dadah seperti syabu dan candu.

Korea Utara menafikan penglibatan dalam dadah haram dan penyeludupan senjata.

Korea Utara secara tradisinya memberi makan kepada rakyatnya tetapi ketika Kesatuan Soviet musnah, mereka tidak mempunyai apa-apa dan mula membeli dengan cara bertukar barangan.  engan menukar barang

Barang-barang dibawa masuk dari China untuk diniagakan supaya peniaga Cina menguasai pasaran rakyat.

New Focus International melaporkan bahawa perdagangan pasaran gelap yang dikenali sebagai "jangmadang" telah memberikan sumber pendapatan utama bagi kebanyakan rakyat Korea Utara.

Apabila ekonomi Korea Utara semakin kuat, pekerja menerima wang melalui Sistem Pengedaran Awam negeri. Gaji adalah tersangat sedikit tetapi kini orang ramai berdagang di pasaran.


Kisah Lelaki Yang Paling Sukar Dibunuh Di Dunia - Mike "Iron" Malloy

Dikenali sebagai "Iron Mike", "Rasputin of Bronx", atau hanya "Mike the Durable", tidak banyak yang diketahui tentang Michael Malloy, namun kisah-kisah tentang bagaimana lelaki ini mempunyai kebolehan "mengelak" kematian terus hidup sehingga ke hari ini.

Michael "Mike" Malloy merupakan seorang gelandangan dari daerah Donegal, Ireland yang kemudiannya berhijrah ke New York City dan tinggal jalanan sekitar tahun 1920-an dan 1930-an.

Kepayahan hidup membuatkan bekas anggota bomba ini tertekan dan berubah menjadi seoang kaki minum. Mike sering mengunjungi bar dan kelab malam tempatan, serta mula mendapat kawan baru.

Dan pada tahun 1933, lima penyangak memutuskan untuk mengambil kesempatan ke atas situasi Mike.

Mereka memerhatikan bagaimana dia akan mengunjungi ke bar yang sama setiap malam, minum dengan begitu banyak dan kemudiannya tidak sedarkan diri.

Lagipun, Mike datang dari Ireland di mana rakyat negara ini terkenal dengan tabiat minum alkohol yang luar biasa.

5 lelaki tersebut iaitu Tony Marino, Joseph “Red” Murphy, Francis Pasqua, Hershey Green dan Daniel Kriesberg merancang untuk mengambil polisi insuran untuk Mike dan membuatkannya mabuk sehingga mati.

Salah seorang daripada penyangak ini iaitu Tony Marino pernah menggunakan taktik yang sama sebelum ini. Dia mengambil polisi insurans untuk seorang wanita gelandangan dan menamakan diri sendiri sebagai penerima manfaat .

Tony kemudiannya memaksa wanita itu minum alkohol, membogelkan mangsa sebelum menjirus tilamnya dengan air ais dan membiarkannya di bawah tingkap yang terbuka.

Keesokan harinya, wanita tersebut mati dan disahkan mati disebabkan oleh pneumonia bronkial. Kematian ini membuatkan Tony menerima $2,000 (bersamaan dengan RM160,000 pada hari ini) tanpa sebarang rasa bersalah.

Disebabkan taktik ini menjadi, apa salahnya kalau dilakukan sekali lagi, kan?

Jadi mereka mula untuk berkawan dengan Mike, mendekatinya di bar dan memberikan minuman percuma kepadanya.

Mereka kemudiannya mendapatkan tandatangan Mike dengan menggunakan helah memintanya untuk menandatangani satu petisyen.

Apa yang tidak disedarinya adalah dia menandatangani 3 polisi insurans nyawa yang bakal memberikan 5 penyangak itu wang sebanyak $3,500 (kira-kira RM250,000 hari ini).

Kebetulan pula, Tony memiliki sebuah sebuah kedai minuman keras dan memberitahu Mike bahawa dia boleh minum sesuka hatinya tanpa sebarang bayaran.

Mereka menjangkakan bahawa Mike yang kelihatan jauh lebih tua dari usianya dengan bentuk badan yang teruk, pastinya tidak akan bertahan lama dan terbunuh akibat alkohol.

Mike akan mengunjungi kedai milik Tony dan minum setiap hari, namun dia masih segar keesokan harinya.

Melihat percubaan mereka gagal, geng ini memutuskan untuk menggantikan minuman keras dengan cecair antibeku (cecair penyejuk untuk enjin kereta) untuk mempercepatkan proses, namun ia tidak memberikan kesan.

Mike akan kembali pada esok hari dengan senyuman terukir di wajahnya.

Cecair penyejuk kemudiannya digantikan dengan turpentin, dan kemudiannya dengan racun tikus. Apa yang mengejutkan para penyangak ini adalah tiada perubahan yang berlaku kepada Mike.

Mike hanya akan tidak sedarkan diri dan dibuang ke jalanan, tetapi setiap pagi dia akan datang semula untuk minum lagi.

Geng ini kemudiannya cuba untuk menjadi lebih kreatif. Kali ini, mereka merendamkan tiram mentah dalam metanol dan memberikannya kepada Mike.

Idea ini diberikan oleh Francis Pasqua selepas dia melihat seorang lelaki mati selepas makan tiram yang direndamkan di dalam wiski.

Seperti yang anda boleh jangkakan, cubaan ini juga gagal yang membuatkan mereka memberikan Mike sandwic yang berintikan sardin basi dan paku karpet.

Ia bukan sahaja gagal tetapi Mike meminta satu lagi sandwic yang sama.

Selepas mereka menyedari bahawa Mike mempunyai "perut besi" dan tiada apa makanan atau minuman yang dapat membunuhnya, mereka memperhebatkan lagi usaha.

Pada satu malam musim sejuk yang beku, apabila suhu menurun ke -26C, mereka menunggu Mike untuk tidak sedarkan diri, membogelkannya dan mencampakkannya ke dalam timbunan salji.

Kemudian mereka mencurahkan hampir 20 liter air di atas dada dan kepalanya, lalu pulang ke rumah masing-masing.

Yakin bahawa tiada siapa yang dapat bertahan dengan apa yang mereka lakukan, geng ini sangat terkejut apabila mereka melihat Mike hadir seperti biasa untuk mendapatkan minuman percuma.

Ini membuatkan mereka menjadi sangat terdesak. Seperti biasa geng ini akan menunggu Mike tidak sedarkan diri, membawanya ke luar lalu menolaknya ke atas jalan raya dan dilanggar oleh teksi yang diupah mereka dengan kelajuan 72 kilometer sejam.

(Hospital Fordham di mana Mike Malloy dirawat selepas dilanggar teksi)

Teksi tersebut kemudiannya berundur dan melanggar Mike dengan sangat teruk.

Keesokkan harinya, Mike tidak datang ke kedai minuman keras Tony seperti biasa.

Namun sebelum meraikan kejayaan mereka, kumpulan ini mengunjungi semua rumah mayat tempatan untuk mengesahkan kematian Mike.

Akan tetapi, tiada rekod tentang kematiannya di mana-mana dan selagi tiada rekod ini, mereka tidak akan menerima satu sen pun.

Tiga minggu kemudian, seperti biasa, Mike berada di hadapan pintu bar milik Tony untuk mabuk lagi. Dia mengalami patah tulang dan tidak mengingati apa yang berlaku pada malam tersebut.

Apa yang Mike tahu adalah dia sangat dahaga. Perkara ini membuatkan kelima-lima penyangak tersebut tersangat berang dan memutuskan untuk mencuba sekali lagi.

(Bilik di mana Mike Malloy dibunuh. Anak panah menunjukkan paip gas yang dimasukkan ke dalam mulut Mike Malloy)

Dan kali ini, mereka tidak akan teragak-agak untuk melampaui batas.

Mereka menunggu Mike untuk mabuk dan tidak sedarkan diri sekali lagi, membawanya ke bilik Tony di atas bar tersebut, memasukkan paip gas ke dalam mulutnya.

Dalam masa sejam, Mike berhenti bernafas dan akhirnya meninggal dunia.

Kematiannya dikaitkan dengan satu kes pneumonia, kemungkinan disahkan oleh doktor yang disogok. Mayat Mike dikebumikan dengan cepat sementara 5 penyangak tersebut menerima wang habuan mereka.

Namun, berita tentang "Mike the Durable" ini tersebar di kawasan setempat. Pihak polis yang mengunjungi bar-bar tempatan mendengar kisah tentang seorang lelaki yang mengelak dari kematian berkali-kali.

Apabila polis mendapat tahu bahawa seorang lelaki bernama Mike Malloy telah mati akibat sebab yang luar biasa, mereka menjalankan siasatan.

Mayatnya digali semula dan menjalani pemeriksaan autopsi, membawa kepada penemuan sebab sebenar kematian Mike iaitu telah dibunuh.

Sementara itu, 5 penyangak itu bergaduh sesama sendiri kerana tidak dapat membahagikan wang habuan tersebut secara adil dan mendapat perhatian pihak berkuasa tempatan.

Setelah diberkas, kelima-lima mereka dibicarakan dan disabitkan dengan jenayah membunuh.

Salah seorang daripada mereka iaitu Hershey Green dijatuhkan penjara sepanjang hayat manakala empat yang lain dijatuhkan hukuman bunuh dengan kerusi elektrik di Penjara Sing Sing di New York.

Keempat-empat penjenayah ini mati hanya dalam satu renjatan kerusi elektrik, yang mana tidak setanding dengan "Iron Mike" yang berjaya mengelak kematian berkali-kali.

Selepas 80 tahun kematiannya, warisan Mike Malloy terus hidup dan kisahnya dipaparkan dalam sebuah dokumentari bertajuk "Name Your Poison" ("Namakan Racun Anda").


5 Negara Yang Menghapuskan Pasukan Tentera Mereka

Selepas beberapa dekad menyaksikan kemusnahan dan kesengsaraan pertempuran secara langsung, Jeneral William Tecumseh Sherman menyampaikan ucapan permulaan di Akademi Ketenteraan Michigan pada tahun 1879.

Dalam ucapannya, beliau menyimpulkan pengalamannya dengan tiga perkataan, "War is hell".

Menurut Milton Leitenberg, sarjana pengawasan senjata yang telah lama berkhidmat, sekitar 136.5 hingga 148.5 juta orang menjadi korban perang di abad ke-20 sahaja.

Walaupun ramai yang terkorban dan terlalu wang yang dibazirkan, kebanyakan kerajaan menganggap perbelanjaan pertahanan menjadi satu keperluan.

Bagaimanapun, terdapat beberapa buah negara yang berfikiran sebaliknya dan memilih untuk melepaskan pasukan tentera mereka.

Setakat ini, terdapat 22 buah negara di dunia yang tidak mempunyai pasukan tentera. Namun, terdapat juga negara-negara yang menghapuskan perkhidmatan tentera mereka atas sebab-sebab tertentu.

Haiti mempunyai nasib yang kurang baik sebagai negara termiskin di hemisfera Barat, status yang dipegang lama sebelum gempa bumi berukuran 7,0 magnitud menghancurkan negara itu pada Januari 2010.

Walaupun alasan di sebalik kemiskinan negara ini adalah rumit dan berbeza-beza, sejarah pergolakan politik Haiti pastinya memainkan peranan dalam kesulitan yang wujud ketika ini.

Sebagai contoh, kurang daripada setahun selepas Jean-Bertrand Aristide telah dipilih sebagai presiden pada 16 Disember 1990, kerajaannya ditakluki oleh rampasan kuasa tentera.

Haiti diperintah oleh kerajaan tentera sementara sehingga tahun 1994, yang kemudiannya diikuti oleh campur tangan Bangsa-Bangsa Bersatu dan menggulingkan kepimpinan Haiti.

Jean-Bertrand dinaikkan semula sebagai presiden, beliau dengan pantas membubarkan tentera bersenjata Haiti sebelum mereka menimbulkan masalah lagi.

Haiti banyak bergantung kepada kuasa U.N untuk keselamatan, dan pada tahun 2011, Presiden Michel Martelly mengumumkan hasratnya untuk membina tentera baru untuk menggantikan tentera U.N.

Pada tahun 2017, Angkatan Bersenjata Haiti telah dirombak semula oleh Presiden Jovenel Moise. Walaupun kini Haiti mempunyai pasukan tentera, ia disenaraikan dalam artikel ini kerana pernah membubarkannya.

Pura vida. Jika diterjemahkan secara harfiahnya ia bermaksud "kehidupan yang murni".

Bagi rakyat Costa Rica, kedua-dua perkataan ini lebih bermakna, merangkumi gaya hidup yang kaya, santai, tertumpu secara komuniti yang merangkumi negara Amerika Tengah.

Oleh itu, tidak hairanlah bahawa negara yang terkenal dengan rakyatnya yang gembira dan bahagia berada dalam keadaan baik tanpa pasukan tentera.

Apa yang mendorong Costa Rica untuk menghapuskan angkatan bersenjata mereka?

Pada tahun 1948, selepas tempoh pergolakan politik yang luar biasa, ia bertukar menjadi perang saudara yang berlangsung selama 44 hari, mengakibatkan 2,000 nyawa terkorban.

Dalam usaha untuk memastikan konflik tidak akan berlaku lagi, kerajaan baru merangka perlembagaan yang bukan sahaja menjamin pilihan raya yang bebas dan terbuka tetapi juga menghapuskan angkatan bersenjata negara.

Pada tahun 2011, Costa Rica menghabiskan hampir RM1.2 bilion untuk pasukan polis bersenjata dengan persenjataan gred tentera dan pengawal pantai.

Malah, anggaran pertahanannya telah meningkat lebih dari tiga kali ganda berbanding negara jiran Nicaragua.

Terletak di timur Madagascar, negara pulau Mauritius adalah rumah bagi lebih dari sejuta orang dan salah satu ekonomi terkuat di Afrika.

Walau bagaimanapun, apa yang anda tidak akan temui di negara ini aadalah pasukan tentera.

Malah, sejak memperoleh kemerdekaan dari Great Britain pada tahun 1968, Mauritius tidak pernah merasakan keperluan untuk membangunkan pertahanan negara.

Kemungkinan pulau ini telah muak dengan peperangan ketika Perancis dan British berperang untuk mendapatkan negara ini pada awal abad ke-19 atau ketika ia berkhidmat sebagai pangkalan tentera laut dan lapangan terbang untuk Great Britain sepanjang Perang Dunia II.

Hari ini, Mauritius membelanjakan hanya 0.3% daripada KDNK negara untuk pertahanan, yang terdiri daripada pasukan polis, Pasukan Khas Khas (SMF) dan Pengawal Pantai Nasional yang terdiri daripada 10,115 anggota.

Organisasi-organisasi ini dipertanggungjawabkan untuk mengendalikan segala-galanya dari kawalan rusuhan sehinggalah kepada misi mencari dan menyelamat, namun mereka tidak diperlengkapkan untuk mengendalikan pertahanan negara.

Mauritius menerima latihan pencegahan pengganas dari Amerika Syarikat dan pengawal pantainya bekerja rapat dengan Tentera Laut India.

Ini membuktikan bahawa jika negara anda tidak mempunyai pasukan tentera, adalah satu idea yang baik untuk memiliki sekutu yang memilikinya.

Pada tahun 1903, Panama menandatangani perjanjian dengan Amerika Syarikat yang membenarkan A.S. membina, mentadbir dan mempertahankan kawasan Terusan Panama.

Pada tahun 1999, Panama akhirnya telah mengambil alih kawalan dan penyelenggaraan terusan tersebut.

Namun, pengambilalihan ini berlaku selepas Panama bergelut dalam pergolakan politik hampir seabad yang akhirnya membawa kepada pembubaran pasukan tenteranya.

Panama berhadapan dengan bahaya tentera yang tidak terkawal pertama kali pada tahun 1968, ketika menggulingkan presiden yang dipilih secara demokratis, Dr. Arnulfo Arias Madrid, keluar dari jabatan untuk kali ketiga dan terakhir sebelum mengambil alih.

Tentera ini memainkan peranan penting dalam pemerintahan Panama sepanjang tahun 1980-an, ketika Jeneral Manuel Noriega berkuasa.

A.S. pada awalnya menyokong Manuel, tetapi apabila rasuah, pengedaran dadah dan gangguan  pilihan raya semakin meluas di Panama, ketegangan antara kedua-dua negara ini memburuk.

Pada tahun 1989, A.S. menceroboh Panama, menggulingkan Manuel dari kuasa dan memantau pemilihan demokratik.

Disebabkan ketidakpercayaan mendalam rakyat Panama terhadap pasukan tentera, kerajaan yang baru ditubuhkan mengguna pakai pindaan perlembagaan membubarkan tentera pada tahun 1994.

Walaupun hubungan yang semakin baik dengan AS, Panama enggan membenarkan AS menubuhkan pangkalan tentera bagi  memerangi pengedaran dadah di sempadannya.

Lagipun, jika anda tidak mempercayai tentera anda sendiri, anda mungkin lebih tidak percaya tentera negara lain, kan? mempercayai negara lain.

Ketika dunia sedang menghampiri Perang Dunia Kedua, Negara Persekutuan Micronesia berada di bawah pemerintahan Jepun.

Ini menjelaskan mengapa Micronesia menjadi lokasi kepada beberapa pertempuran paling menakutkan yang pernah berlaku di Pasifik Selatan.

Malah, terlalu banyak kenderaan perang Jepun dan Amerika yang terdampar di laut di sekeliling koleksi pulau-pulau ini sehinggakan minyak yang terkandung di dalamnya menimbulkan kebimbangan alam sekitar.

Selepas perang tamat, rantau ini menjadi sebahagian daripada Wilayah Kepercayaan Pertubuhan Bangsa-Bangsa Bersatu di Kepulauan Pasifik, yang mana memulakan hubungan yang panjang dengan A.S.

Disebabkan itu, negara ini tidak menjadikan perbelanjaan untuk ketenteraan sebagai keutamaan apabila ia mencapai kemerdekaan pada tahun 1979.

Pada tahun 1986, Micronesia menyertai Pakatan Berkesatuan Bebas dengan Amerika Syarikat, dan sejak itu pertahanannya telah menjadi tanggungjawab A.S.

Malah, rakyat Micronesia tidak memerlukan visa untuk bekerja di A.S. dan sebaliknya.

Dan walaupun rakyat Micronesia bergantung kepada Amerika Syarikat dari segi pertahanan, mereka juga boleh mendaftar diri dalam pasukan tentera Amerika.

Malah, orang Micronesia memainkan peranan aktif dalam tentera Amerika dan mengalami lebih banyak kematian dari segi peratusan populasi dalam peperangan Iraq dan Afghanistan, berbanding tentera Amerika Syarikat sendiri.